
ΔΗΜΟΣ ΝΕΑΣ ΖΙΧΝΗΣ
Α Π Ο Σ Π Α Σ Μ Α 

  Από τα πρακτικά της υπ’αριθμ 13ης/2017 τακτικής συνεδρίασης του Δημοτικού Συμβουλίου Νέας Ζίχνης.
         Αριθμ. Απόφασης: 132 / 2017                                             ΘΕΜΑ: «Έγκριση του κανονισμού καθαριότητας του Δήμου Νέας Ζίχνης».  

 Στη Νέα Ζίχνη και στο δημοτικό κατάστημα (αίθουσα συνεδριάσεων του Δημοτικού Συμβουλίου), σήμερα την 25η του μηνός Σεπτεμβρίου του έτους 2017 ημέρα της εβδομάδας Δευτέρα και ώρα 13:30 μ.μ. συνήλθε σε δημόσια τακτική συνεδρίαση, το Δημοτικό Συμβούλιο Νέας Ζίχνης ύστερα από την υπ’ αριθμ. πρωτ. 8912/21-09-2017 έγγραφη πρόσκληση του Προέδρου του Δημοτικού Συμβουλίου κου Πολυμέρη Παναγιώτη, που επιδόθηκε νόμιμα με αποδεικτικό σε όλους τους Δημοτικούς Συμβούλους και στον Δήμαρχο, σύμφωνα με τις διατάξεις των άρθρων 95, 96 και 163 του Δ.Κ.Κ. (Ν.3463/2006) και του άρθρ. 67 του Ν.3852/2010. 

 Ο Πρόεδρος κήρυξε την έναρξη της συνεδρίασης, αφού διαπιστώθηκε ότι υπάρχει νόμιμη απαρτία, σύμφωνα με τις διατάξεις του άρθρου 96 παρ.2 του Δ.Κ.Κ. (Ν. 3463/2006), δεδομένου ότι επί συνόλου είκοσι επτά ( 27 ) μελών του Δημοτικού Συμβουλίου ήταν παρόντα δεκαεννέα ( 19 ), δηλαδή:

	Π Α Ρ Ο Ν Τ Ε Σ
	

	1) Πολυμέρης Παναγιώτης         Πρόεδρος
	11) Ντώνες Δημήτριος        Δ.Σ. πλειοψηφίας    

	2) Μπουγιουκλή Αικατερίνη      Γραμματέας
	12) Ξουρίδας Πέτρος                         «  

	3) Ταρπινίδου-Κακή Μαγδαληνή   Αντιπρόεδρος
	13) Τσολάκη – Γκιούνα Παρασκευή    «

	4) Βαβλιάκη – Χαριζάνη Δάφνη  Δ.Σ. πλειοψηφίας  
	14) Πετρίδης Ελευθέριος                   «

	5) Βουβούσης Απόστολος
        «    
	15) Μπόζης Παντελής    Δ.Σ. μείζονος μειοψηφίας                     

	6) Φιλίππου Δημήτριος
                   «
	16) Γκαλάπης Χρυσόστομος               « 

	7) Τσιτσιλίδης Δημήτριος                «
	17) Πασχαλίδου Δήμητρα                   «

	8) Χατζηχαραλάμπου Δαμιανός        «
	18) Κούτλες Θεόδωρος                      «

	9) Τοπκάρογλου Ιωάννης                 «
	19) Σιδηροπούλου – Σωτηρίου Χρυσούλα Ανεξάρτητη  

	10) Λασκαρίδης Ιωάννης                 «
	


	Α Π Ο Ν Τ Ε Σ

	1) Στέφου Αριστοτέλης     Δ.Σ. πλειοψηφίας
	5) Καλαποτλής Γεώργιος  Δ.Σ. μείζονος μειοψηφίας   

	2) Φιλιππίδης Σοφοκλής               «
	6) Νταράκης Κωνσταντίνος              «

	3) Αραμπατζής Ιωάννης                «     
	7) Αποστολίδου Αθανασία               «      

	4) Μαδεμλής Γεώργιος   Δ.Σ. μείζονος μειοψηφίας   
	8) Κοτζαμπάσης Ιωάννης Δ.Σ. ελάσσονος μειοψηφίας       

	 
	Οι οποίοι δεν προσήλθαν, αν και καλέστηκαν νόμιμα.

	 
	


  Στη συνεδρίαση παρέστη και ο Δήμαρχος κος Δαϊρετζής Ανδρέας, ο οποίος προσκλήθηκε σύμφωνα με τις διατάξεις της παρ. 6 του άρθρου 67 του Ν.3852/2010 και μετέχει στις συζητήσεις χωρίς ψήφο. Στη συνεδρίαση παραβρέθηκε και η Αγοραστού Άννα, διοικητική υπάλληλος του Δήμου, για την τήρηση των πρακτικών. 

 Επίσης στη συνεδρίαση καλέστηκαν σύμφωνα με τις διατάξεις των παρ. 7 και 8 του άρθρου 67 του Ν. 3852/2010 ο Πρόεδρος της Δ.Κ. Νέας Ζίχνης κος Γκιργκίρης Βασίλειος, ο οποίος προσήλθε και ο Εκπρόσωπος της Τ.Κ. Μυρρίνης κος Γαλάτας Ιωάννης, ο οποίος δεν προσήλθε. 

 Μετά τη διαπίστωση της απαρτίας, και πριν την έναρξη της συζήτησης των θεμάτων της ημερήσιας διάταξης, ο Πρόεδρος του Δημοτικού Συμβουλίου πρότεινε στο σώμα τη συζήτηση ενός ( 1 ) θέματος εκτός της ημερήσιας διάταξης ως εξής : 

1. Έγκριση παραχώρησης δημοτικών κτιρίων στη «Δημοκρατική συμπαράταξη» για τη διενέργεια εκλογών προς ανάδειξη προέδρου του κόμματος (πνευματικό κέντρο της Δ.Κ. Νέας Ζίχνης και ΚΑΠΗ της Δ.Κ. Αλιστράτης). 

 Ο Πρόεδρος κάλεσε το σώμα να εγκρίνει τη συζήτηση και τη λήψη απόφασης για το ανωτέρω θέμα εκτός της ημερήσιας διάταξης, ως κατεπείγον, σύμφωνα την παρ. 7 του άρθρου 67 του Ν.3852/2010. 
 Το θέμα χαρακτηρίζεται ως έκτακτο προκειμένου να γίνουν όλες οι απαραίτητες ενέργειες ώστε στις 05 Νοεμβρίου 2017 και 12 Νοεμβρίου 2017 αν χρειαστεί δεύτερος γύρος, ημερομηνία των εκλογών να είναι όλα έτοιμα αφού εγκατασταθεί και ο απαραίτητος εξοπλισμός για την ομαλή διεξαγωγή των εκλογών με σκοπό την ανάδειξη Προέδρου του κόμματος. 
 Το Δημοτικό Συμβούλιο, μετά από διαλογική συζήτηση, αποφάσισε ομόφωνα τη συζήτηση και τη λήψη απόφασης για το ανωτέρω θέμα ως κατεπείγον προκειμένου να γίνουν άμεσα όλες οι απαραίτητες ενέργειες για την παραχώρηση των δημοτικών κτιρίων ώστε αυτά να είναι έτοιμα για τη διεξαγωγή των εκλογών.

 Στη συνέχεια το λόγο πήρε ο δημοτικός σύμβουλος της πλειοψηφίας κος Τσιτσιλίδης Δημήτριος και πρότεινε στο Δημοτικό Συμβούλιο τη συζήτηση και λήψη απόφασης για ένα (1) επιπλέον θέμα εκτός ημερήσιας διάταξης ως εξής: Έγκριση χορήγησης οικονομικής βοήθειας για αντιμετώπιση έκτακτης και σοβαρής ανάγκης, πυρόπληκτοι στην Τ.Κ. Γαζώρου. 
 Ο Πρόεδρος κάλεσε το σώμα να εγκρίνει τη συζήτηση και τη λήψη απόφασης για το ανωτέρω θέμα εκτός της ημερήσιας διάταξης, ως κατεπείγον, σύμφωνα την παρ. 7 του άρθρου 67 του Ν.3852/2010. 
Το θέμα χαρακτηρίζεται ως έκτακτο καθώς η πυρκαγιά της 18-09-2017 προκάλεσε εκτεταμένες και σοβαρές ζημιές σε κτηνοτροφική μονάδα στην Τ.Κ. Γαζώρου, με αποτέλεσμα να καταστραφεί σχεδόν ολοκληρωτικά. Η άμεση οικονομική ενίσχυση θα βοηθήσει τους νέους κτηνοτρόφους να προβούν στην όσο το δυνατόν γρηγορότερη αποκατάσταση του χώρου. 

Μετά τη συζήτηση των ανωτέρω θεμάτων εκτός της ημερήσιας διάταξης, ξεκίνησε η συζήτηση των θεμάτων της ημερήσιας διάταξης.  
ΘΕΜΑ: 5ο της ημερήσιας διάταξης. 
Αριθμ. απόφασης 132 / 2017. 
 Για το ανωτέρω θέμα της ημερήσιας διάταξης ο Πρόεδρος του Δημοτικού Συμβουλίου είπε τα εξής:

 Σύμφωνα με το άρθρο 65 παρ.1 του Ν.3852/2010: «Το δημοτικό συμβούλιο αποφασίζει για όλα τα θέματα που αφορούν το δήμο, εκτός από εκείνα που ανήκουν εκ του νόμου στην αρμοδιότητα του δημάρχου ή άλλου οργάνου του δήμου ή το ίδιο το δημοτικό συμβούλιο μεταβίβασε σε επιτροπή του».

 Σύμφωνα με το άρθρο 79 του Ν. 3463/06 παρ. 1 περ. α3 οι δημοτικές και κοινοτικές αρχές ρυθμίζουν θέματα της αρμοδιότητάς τους εκδίδοντας τοπικές κανονιστικές αποφάσεις, στο πλαίσιο της κείμενης νομοθεσίας, με τις οποίες θέτουν κανόνες για την τήρηση της καθαριότητας σε κοινόχρηστους χώρους και ιδιωτικούς υπαίθριους χώρους της εδαφικής τους περιφέρειας και γενικότερα για τη διασφάλιση και αναβάθμιση της αισθητικής των πόλεων και των οικισμών, λαμβάνοντας υπόψη ιδιαίτερα τη διατήρηση και ανάδειξη των παραδοσιακών, ιστορικών και τουριστικών περιοχών. 
 Οι αποφάσεις αυτές λαμβάνονται από τα δημοτικά συμβούλια με την απόλυτη πλειοψηφία του συνόλου των μελών τους, το συντομότερο δυνατό διάστημα από την έναρξη της δημοτικής ή κοινοτικής περιόδου.

 Με τις κανονιστικές αποφάσεις μπορεί να καθορίζονται οι περιπτώσεις, για τις οποίες επιβάλλονται διοικητικά μέτρα και πρόστιμα, ορίζοντας το ύψος του προστίμου και τη διαδικασία επιβολής τους. 

Σύμφωνα με την παρ. 1 περιπτ. Βv του άρθρου 73 του Ν. 3852/10 το σχέδιο κανονιστικών αποφάσεων των άρθρων 79 και 82 του Κ.Δ.Κ. εισηγείται η επιτροπή ποιότητας ζωής. 

 Κατά συνέπεια θέτω υπόψη του Δημοτικού Συμβουλίου την υπ’αριθμ. 13/2017 απόφαση της Επιτροπής Ποιότητας Ζωής του Δήμου Νέας Ζίχνης με θέμα «Κανονισμός Καθαριότητας Δήμου Νέας Ζίχνης» (ΑΔΑ: 6ΗΟ8ΩΚΘ-1Θ1), η οποία και αποτελεί την εισήγηση για την λήψη απόφασης από το Δημοτικό Συμβούλιο, σύμφωνα με τις διατάξεις του άρθρου 79 του Ν. 3463/2006.

 Επίσης θέτω υπόψη του Δημοτικού Συμβουλίου την υπ’αρθιμ. 121/2017 απόφαση της Οικονομικής Επιτροπής του Δήμου Νέας Ζίχνης (ΑΔΑ: ΩΧ5ΣΩΚΘ-ΒΧ8) σύμφωνα με την οποία καθορίζεται το ύψος των προστίμων τα οποία θα συμπεριληφθούν στον "Κανονισμό Καθαριότητας του Δήμου Νέας Ζίχνης". 
 Στη συνέχεια ο Πρόεδρος κάλεσε το Συμβούλιο να αποφασίσει σχετικά με την έγκριση του κανονισμού. 

 Το Δημοτικό Συμβούλιο μετά από διαλογική συζήτηση και αφού έλαβε υπόψη την υπ’αριθμ. 13/2017 απόφαση της Επιτροπής Ποιότητας Ζωής, την υπ’αριθμ. 121/2017 απόφαση της Οικονομικής Επιτροπής, τις διατάξεις του άρθρου 79 του Ν. 3463/2006, το άρθρο 65 του Ν. 3852/2010, μετά από διαλογική συζήτηση και σκέψη, κατά πλειοψηφία οκτώ (18) έναντι ενός ( 1 ) :

                                                                             Α π ο φ α σ ί ζ ε ι
Εγκρίνει τον Κανονισμό Καθαριότητας του Δήμου Νέας Ζίχνης, ο οποίος έχει ως εξής:

                                    «ΚΑΝΟΝΙΣΜΟΣ ΚΑΘΑΡΙΟΤΗΤΑΣ ΔΗΜΟΥ ΝΕΑΣ ΖΙΧΝΗΣ» 

 ΚΕΦΑΛΑΙΟ Α: ΓΕΝΙΚΕΣ ΔΙΑΤΑΞΕΙΣ ΚΑΙ  ΕΝΝΟΙΕΣ /ΟΡΙΣΜΟΙ
  Άρθρο 1: Αντικείμενο του παρόντος Κανονισμού 

Η καθαριότητα του Δήμου και η προστασία του περιβάλλοντος είναι κοινωνικά αγαθά και επιτυγχάνονται με τη συνεχή συνεργασία των δημοτών-κατοίκων και του Δήμου και με προκαθορισμένο και διακριτό πλαίσιο δικαιωμάτων και υποχρεώσεων.
Ο παρών κανονισμός έχει ως αντικείμενο:
- Την τήρηση της καθαριότητας του Δήμου και την διασφάλιση της δημόσιας υγείας.
- Τη σωστή διαχείριση των απορριμμάτων – στερεών αποβλήτων (συσκευασία, συλλογή, αποκομιδή, ανακύκλωση, διάθεση κ.α.).
- Τη βελτίωση της λειτουργίας των υπηρεσιών καθαριότητας.
- Τη γνωστοποίηση των σχετικών δημοτικών διατάξεων και τη συμμόρφωση με αυτές.
Με βάση το ισχύον θεσμικό πλαίσιο οι διατάξεις του παρόντος κανονισμού υπερισχύουν όταν δεν είναι αντίθετες με τις γενικές διατάξεις της σχετικής νομοθεσίας, τις διατάξεις του υγειονομικού κανονισμού, τις αστυνομικές και άλλες ειδικές διατάξεις.
  Άρθρο 2: Αρμοδιότητα για την εφαρμογή των διατάξεων του Κανονισμού 

Η αρμοδιότητα για την εφαρμογή των διατάξεων του παρόντος κανονισμού ανήκει στην αρμόδια
Διεύθυνση, σύμφωνα με τον εκάστοτε ισχύοντα οργανισμό εσωτερικής υπηρεσίας του Δήμου.
Ο Δήμαρχος μπορεί, με αποφάσεις του, να αναθέτει σε αντιδημάρχους, προέδρους Δημοτικών και Τοπικών Κοινοτήτων και σε δημοτικούς υπαλλήλους την εφαρμογή μέρους ή του συνόλου των διατάξεων του παρόντος κανονισμού, τη βεβαίωση των σχετικών παραβάσεων, την επιβολή των προβλεπόμενων χρηματικών προστίμων ή άλλων διοικητικών μέτρων και την υποβολή μηνύσεων σε βάρος των παραβατών .
Οι φορείς και οι κάτοικοι της πόλης, κρατικά υγειονομικά, αστυνομικά και οποιοδήποτε άλλο κατά νόμο αρμόδιο και εντεταλμένο όργανο οφείλουν να συνδράμουν τις πιο πάνω υπηρεσίες, ώστε να επιτευχθεί η όσο το δυνατόν αποτελεσματικότερη πραγματοποίηση της αποστολής τους.
 Άρθρο 3: Προσδιορισμός και ταξινόμηση των απορριμμάτων 
 
Ως απορρίμματα στερεά απόβλητα νοούνται όλες οι ουσίες ή αντικείμενα, που προέρχονται από ανθρώπινες δραστηριότητες ή φυσικούς κύκλους, παράγονται σε χώρους διαβίωσης, εργασίας, παραγωγής, ψυχαγωγίας γενικώς χώρους αστικού περιβάλλοντος και τα οποία ο κάτοχος τους απορρίπτει ή προτίθεται ή υποχρεούται να απορρίψει.
Τα στερεά απόβλητα περιλαμβάνονται αναλυτικά στα παραρτήματα του άρθρου 17 της
50910/2727/16-12-2003 Κ.Υ.Α. και τις πρόσφατες Αστικές διατάξεις, ταξινομούνται δε σε ΑΣΤΙΚΑ, ΕΙΔΙΚΑ και ΤΟΞΙΚΑ ΒΛΑΒΕΡΑ.
Γενικά η ταξινόμηση των απορριμμάτων όπως προβλέπεται στο άρθρο 2 της 50910/2727/16-12-
2003 Κ.Υ.Α
Για τις ανάγκες του παρόντος κανονισμού τα απόβλητα ταξινομούνται σε
- ΑΣΤΙΚΑ
- ΕΙΔΙΚΑ
- ΤΟΞΙΚΑ – ΕΠΙΚΙΝΔΥΝΑ
- ΙΑΤΡΙΚΑ ΑΠΟΒΛΗΤΑ
- ΑΝΑΚΥΚΛΩΣΙΜΑ
 3.1 Τα αστικά απορρίμματα περιλαμβάνουν:

 Α. Εσωτερικά απορρίμματα προερχόμενα από οικίες, καταστήματα, γραφεία, βιομηχανικούς, βιοτεχνικούς και επαγγελματικούς χώρους, κέντρα υγείας, ιδρύματα, εκκλησίες, σχολεία και γενικά από κάθε χώρο όπου εκδηλώνονται ανθρώπινες δραστηριότητες, πλην των αμέσως παρακάτω περιπτώσεων με στοιχεία (Β) και (Γ).

Β. Εξωτερικά απορρίμματα, οποιασδήποτε φύσης και προέλευσης, τα οποία κείνται σε οδούς, κοινόχρηστους χώρους, ακάλυπτα οικόπεδα κτλ.

Γ. Προϊόντα κηπουρικών εργασιών, όπως κλαδιά, φύλλα, χόρτα κτλ.

Δ. Επικίνδυνα απορρίμματα (σε μικρές ποσότητες) όπως μπαταρίες, φάρμακα, σύριγγες κτλ.

Ε. Ογκώδη αστικά απορρίμματα όπως παλαιά έπιπλα, άχρηστες οικιακές συσκευές, στρώματα κτλ
3.2 Τα ειδικά απορρίμματα περιλαμβάνουν:
Α. Υπόλοιπα προερχόμενα από τη δραστηριότητα βιομηχανιών, βιοτεχνιών, εργαστηρίων, συνεργείων και άλλων μονάδων παραγωγής ή κατεργασίας του πρωτογενούς, δευτερογενούς ή τριτογενούς τομέα (π.χ. εργοστασίων, εργαστηρίων, συνεργείων, επιχειρήσεων τροφίμων και εστίασης, λαϊκών αγορών, ιχθυαγορών, εργαστηρίων παραγωγής τσίπουρου, οινοποιείων, ελαιοτριβείων) και δεν προσομοιάζουν με τα αστικά απορρίμματα, λόγω όγκου, ποσότητας, δυνατότητας μεταφοράς και τελικής επεξεργασίας. (π.χ. αντικατασταθέντα ελαστικά αυτοκινήτων, μέταλλα, ξύλο-πριονίδι, χρησιμοποιημένα έλαια, λίπη, ορυκτέλαια, χρώματα , κόλες, ρητίνες κ.α.)
Β. Προϊόντα και υλικά προερχόμενα από εκσκαφές, κατεδαφίσεις και γενικά οικοδομικές εργασίες. Γ. Απορρίμματα και υπόλοιπα καθαρισμού νεκροταφειακών χώρων
Δ. Απόβλητα τα οποία δεν μπορούν να μεταφερθούν με τις συνήθεις μεθόδους αποκομιδής και οχήματα.
Ε. Αυτοκίνητα, οχήματα, σκάφη και μηχανήματα γενικώς καθώς και μέρη τους άχρηστα ή εγκαταλελειμμένα κατά τις κείμενες διατάξεις.
3.3 Τα τοξικά – επικίνδυνα απορρίμματα περιλαμβάνουν :
Όλα τα απορρίμματα που περιέχουν ουσίες που εγκυμονούν κινδύνους για την υγεία, την ασφάλεια και το περιβάλλον (γεωργικά φάρμακα, ραδιενεργά, εκρηκτικά, τοξικά κτλ) τα οποία περιέχονται στην ΚΥΑ 13588/725/2006(ΦΕΚ 383 τ.β /28-3-06): «Μέτρα όροι και περιορισμοί για την διαχείριση επικίνδυνων αποβλήτων» και των οποίων η συλλογή, αποκομιδή και τελική διάθεση γίνεται με τρόπους, μεθόδους και μεταφορικά μέσα διαφορετικά από τα συνηθισμένα και μόνο όπως η κείμενη νομοθεσία ορίζει.
 3.4 Τα Ιατρικά Απόβλητα περιλαμβάνουν:
Απόβλητα νοσοκομείων και θεραπευτηρίων γενικώς, εκτός εκείνων που προέρχονται από αίθουσες χειρουργείων και τοκετών, από παθολογοανατομικά –μικροβιολογικά- αιματολογικά εργαστήρια, από τμήματα λοιμωδών νόσων κλπ., τα οποία οδηγούνται υποχρεωτικά προς καύση σε ειδικούς κλιβάνους και η διαχείριση των οποίων ρυθμίζεται από την ΚΥΑ 37591/2031 (ΦΕΚ1419/01-10-2003) «μέτρα και όροι για τη διαχείριση ιατρικών αποβλήτων από υγειονομικές μονάδες»
3.5 Ανακυκλώσιμα
Στην κατηγορία αυτή ανήκουν όλα τα προς απόρριψη υλικά τα οποία με την κατάλληλη επεξεργασία παρέχουν εκ νέου πρώτες ύλες. π.χ.:
α. Γυάλινες συσκευασίες από: νερό, αλκοολούχα ποτά, χυμούς, αναψυκτικά, βαζάκια τροφίμων κ.λ.π.
β. Χάρτινες συσκευασίες κάθε είδους
γ. Μεταλλικές συσκευασίες από αναψυκτικά, ποτά, τρόφιμα κ.λ.π. δ. Συσσωρευτές (μπαταρίες) πάσης φύσεως
ε. Μεγάλες και μικρές ηλεκτρικές-ηλεκτρονικές συσκευές στ. Λάδια πάσης φύσεως (τηγανέλαια, ορυκτέλαια κ.λ.π.)
Άρθρο 4 :Ορισμός και ταξινόμηση χώρων παραγωγής απορριμμάτων και υπευθύνων τήρησης των διατάξεων:  
 
Για την εφαρμογή των διατάξεων του παρόντος κανονισμού, οι χρησιμοποιούμενοι όροι έχουν τις εξής έννοιες:
 4.1.«κατοικία» 
Θεωρείται ο αυτοτελής χώρος μόνιμης ή πρόσκαιρης διαβίωσης μεμονωμένων ατόμων ή οικογενειών, δηλαδή η μονοκατοικία, το διαμέρισμα σε πολυκατοικία, ή άλλου τύπου ακίνητα αλλά και μερικά κινητά όπως π. χ. η τροχοβίλα ή το τροχόσπιτο.
Υπεύθυνοι είναι οι ιδιοκτήτες τους ή οι ενοικιαστές τους (γενικότερα τα οποιαδήποτε ενήλικα άτομα διαβιούν σε αυτές), για δε τους κοινόχρηστους χώρους των πολυκατοικιών και συγκροτημάτων είναι ο διαχειριστής. Αν δεν υπάρχει διαχειριστής, όλοι οι ιδιοκτήτες των διαμερισμάτων και καταστημάτων του κτιρίου, ή η εταιρεία που έχει αναλάβει τη διαχείριση. Για τις ακατοίκητες κατοικίες υπεύθυνοι είναι οι ιδιοκτήτες τους.
4.2. « κατάστημα ή επιχείρηση» :
Θεωρείται ο αυτοτελής χώρος, όπου ασκείται εμπορική δραστηριότητα από πάσης φύσεως εμπορικές επιχειρήσεις, μόνιμα ή πρόσκαιρα, είτε ο χώρος αυτός είναι ισόγειος ή υπόγειος, είτε βρίσκεται σε όροφο ή στοά ή στο βάθος οικοπέδων.
Υπεύθυνοι τήρησης των διατάξεων είναι:
α. Για προσωπικές επιχειρήσεις, ο Ιδιοκτήτης ή ο Διευθυντής τους.
β  Για Ανώνυμες Εταιρείες, ο Πρόεδρος, Αντιπρόεδρος, Διευθύνων Σύμβουλος και Γενικός
Διευθυντής.
γ. Για εταιρείες περιορισμένης ευθύνης, ο Διαχειριστής τους.
δ. Για Ομόρρυθμες και ετερόρρυθμες εταιρίες, ο Διαχειριστής.
ε. Για Συνεταιρισμούς, ο Πρόεδρος και το Διοικητικό Συμβούλιο του Συνεταιρισμού. στ. Για Σωματεία, ο Πρόεδρος και το Διοικητικό Συμβούλιο.
ζ. Για κοινοπραξίες αποτελούμενες από φυσικά πρόσωπα, τα πρόσωπα που τις αποτελούν.
η. Για κοινοπραξίες αποτελούμενες από νομικά πρόσωπα, οι νόμιμοι εκπρόσωποι των νομικών προσώπων που τις αποτελούν.
θ. Για τα νοσοκομεία, ιδρύματα κτλ υπεύθυνος είναι ο Πρόεδρος του Διοικητικού Συμβουλίου ή εν ελλείψει, ο αντίστοιχος Διευθυντής.
 4.3. «γραφείο» :
Θεωρείται ο αυτοτελής χώρος που είναι η έδρα φυσικού ή νομικού προσώπου για την άσκηση, μόνιμα ή πρόσκαιρα, οποιουδήποτε επαγγέλματος που έχει σχέση κυρίως με την παροχή υπηρεσιών. Στην έννοια των γραφείων υπάγονται και ακίνητα ή χώροι όπου λειτουργούν δημόσιες υπηρεσίες ή υπηρεσίες Ν.Π.Δ.Δ. οργανισμών κοινής ωφέλειας και Ν.Π.Ι.Δ. ή Οργανισμοί Τοπικής Αυτοδιοίκησης και επιχειρήσεις αυτών.
Υπεύθυνοι τήρησης των διατάξεων είναι:
Ο ιδιοκτήτης τους, νομέας ή κάτοχος του για δε τις αναφερόμενες υπηρεσίες υπεύθυνος είναι ο Διευθυντής Διοικητικού ή ο Προϊστάμενος Διοικητικού, εκεί όπου δεν υπάρχει Διευθυντής.
 4.4. « οικόπεδο» :
Θεωρείται ο ακάλυπτος χώρος περιφραγμένος ή μη, εντός ή εκτός σχεδίου πόλης στον οποίο υπεύθυνος είναι ο νομέας ή κάτοχος αυτών και σε περίπτωση που έχει εκμισθωθεί ο κάτοχος μισθωτής. Ο ιδιοκτήτης οικοπέδου που βρίσκεται για μεγάλο χρονικό διάστημα εκτός του τόπου ιδιοκτησίας του ακινήτου του ή απουσιάζει για χρονικό διάστημα μεγαλύτερο του έτους από τον τόπο του ακινήτου του, υποχρεούται να αναθέσει σε τρίτο πρόσωπο την ευθύνη για την τήρηση και εφαρμογή των διατάξεων του παρόντος κανονισμού.
4.5. « Βιομηχανικές και βιοτεχνικές μονάδες και εργαστήρια» :
Θεωρούνται οι στεγασμένοι ή υπαίθριοι χώροι, που χρησιμοποιούνται από βιομηχανικές επιχειρήσεις για τις παραγωγικές δραστηριότητες τους και την υποστήριξη τους. Στις μονάδες αυτές υπεύθυνος για την καθαριότητα, είναι συγκεκριμένο πρόσωπο, οριζόμενο εκάστοτε από τη διεύθυνση της μονάδας. Αν τέτοιο πρόσωπο δεν έχει ορισθεί, υπεύθυνοι θεωρούνται ο ιδιοκτήτης και ο διευθυντής της μονάδας.
 4.6. « Υπεύθυνοι μεταφοράς και μεταφόρτωσης » :
Θεωρούνται οι εκτελούντες τις εργασίες αυτές, καθώς και οι οδηγοί, χειριστές μηχανημάτων και γενικά όλοι οι προστεθέντες από τους εκτελούντες τις εργασίες αυτές.
 4.7. «Υπεύθυνοι για τις υπό ανέγερση οικοδομές κατοικιών, γραφείων, καταστημάτων κ τ λ » :

Είναι το πρόσωπο στο όνομα του οποίου ή ο υπεύθυνος της εταιρείας στο όνομα της οποίας έχει εκδοθεί η οικοδομική άδεια.
4.8. « Υπεύθυνος για τα κάθε είδους οχήματα» :
Είναι το πρόσωπο στο όνομα του οποίου ή ο υπεύθυνος της εταιρείας στο όνομα της οποίας έχει εκδοθεί η άδεια κυκλοφορίας του αντίστοιχου  οχήματος. Προκειμένου για οχήματα κτλ του Δημοσίου, υπεύθυνος είναι ο Προϊστάμενος του Γραφείου Κίνησης ή μη υπάρχοντος, ο Προϊστάμενος της αντίστοιχης υπηρεσίας στην οποία ανήκει το όχημα και από την οποία παίρνει εντολές κίνησης.
 4.9. « Κοινόχρηστοι χώροι» :
είναι οι κάθε είδους δρόμοι, πλατείες, άλση, τα πεζοδρόμια, , οι γέφυρες και γενικά προορισμοί για κοινή χρήση ελεύθεροι χώροι, που καθορίζονται από το εγκεκριμένο ρυμοτομικό σχέδιο ή έχουν τεθεί σε κοινή χρήση με οποιοδήποτε άλλο νόμιμο τρόπο. Υπεύθυνος τήρησης των διατάξεων είναι ο Δήμος.
4.10. Οι προαναφερόμενοι υπεύθυνοι μπορούν με υπεύθυνη δήλωση προς την Υπηρεσία Καθαριότητας να ορίσουν συγκεκριμένο πρόσωπο, που συμβιώνει ή συνεργάζεται στον ίδιο χώρο, το οποίο θα αναλάβει την ευθύνη για την τήρηση και εφαρμογή των διατάξεων του παρόντος κανονισμού.
4.11. Όλοι ανεξαιρέτως οι κάτοικοι, οι διερχόμενοι από το Δήμο μας, οι φορείς του δημόσιου και ιδιωτικού Τομέα, οι Δημόσιες Επιχειρήσεις και Οργανισμοί (Δ.Ε.Κ.Ο.) καθώς και οι ιδιωτικές επιχειρήσεις είναι υποχρεωμένοι να εφαρμόζουν τον παρόντα Κανονισμό. 

 Άρθρο 5: Ορισμός και ταξινόμηση ενεργειών διαχείρισης απορριμμάτων 

 5.1. Προσωρινή αποθήκευση απορριμμάτων
Ο όρος «προσωρινή αποθήκευση απορριμμάτων» περιλαμβάνει όλες τις ενέργειες που αφορούν στην προσωρινή φύλαξη των απορριμμάτων και στην έκθεσή τους σε κάποιο σημείο από όπου θ α γίνει η αποκομιδή τους.
 5.2. Αποκομιδή απορριμμάτων.
Ο όρος περιλαμβάνει όλες τις εργασίες που αφορούν στην περισυλλογή των απορριμμάτων από τα προκαθορισμένα σημεία προσκόμισης, τη μεταφορά τους και την εναπόθεσή τους στους τόπους τελικής διάθεσης των απορριμμάτων.
 5.3. Διάθεση απορριμμάτων
Στον όρο περιλαμβάνονται οι ενέργειες εκείνες που έχουν σκοπό και είναι απαραίτητες, προκειμένου να καταστήσουν τα απορρίμματα αβλαβή για τον άνθρωπο, τη δημόσια υγεία και το περιβάλλον γενικώς.
 5.4. Ανάκτηση υλικών ή / και ενέργειας από απορρίμματα
Στον όρο περιλαμβάνονται οι ενέργειες εκείνες που έχουν σκοπό την επαναχρησιμοποίηση υλικών χρήσιμων που περιέχονται στα απορρίμματα ή την παραγωγή ενέργειας από αυτά.
ΚΕΦΑΛΑΙΟ Β: ΥΠΟΧΡΕΩΣΕΙΣ ΔΗΜΟΥ
Άρθρο 6: Καθορισμός Υποχρεώσεων Δήμου 

Ο Δήμος Νέας Ζίχνης είναι υπεύθυνος φορέας για την διαχείριση των στερεών αποβλήτων εντός των διοικητικών του ορίων. Αναλυτικότερα με βάση τον παρόντα κανονισμό οι υποχρεώσεις του Δήμου καθορίζονται ως εξής:
Α. Η οργάνωση και επίβλεψη της προσωρινής αποθήκευσης, συλλογής, αποκομιδής, μεταφοράς και διάθεσης των οικιακών μη ογκωδών δημοτικών απορριμμάτων όπως αυτά περιγράφονται στο άρθρο
3.1 περίπτωση Α και Β του παρόντος Κανονισμού. Η αποκομιδή γίνεται σύμφωνα με τις ανάγκες κάθε περιοχής, βάσει προγράμματος που καταρτίζει το Τμήμα Περιβάλλοντος του δήμου σε συνεργασία με τους εργαζομένους της υπηρεσίας. Τα απορρίμματα  μεταφέρονται με ειδικά αυτοκίνητα στο Σταθμό Μεταφόρτωσης Απορριμμάτων (ΣΜΑ) και από εκεί στον Χώρο Υγειονομικής Ταφής (ΧΥΤΑ), σε εργοστάσια διαλογής ή ανακύκλωσης ή και όπου αλλού ορίσει η Δημοτική Αρχή.
Β. Η αποκομιδή, μεταφορά και διάθεση των ογκωδών δημοτικών (αστικών) απορριμμάτων όπως αυτά περιγράφονται στο άρθρο 3.1 περίπτωση Γ και Ε του παρόντος Κανονισμού (παλιά έπιπλα, στρώματα, κλαδιά, φύλλα κτλ) πραγματοποιείται μέσα σε 5-10 ημέρες από την ημέρα που θα ειδοποιηθεί η Υπηρεσία Καθαριότητας του Δήμου (τηλ. 2324022002) ή βάσει άλλου ειδικού
προγράμματος αποκομιδής που καταρτίζεται από την Υπηρεσία. Βασική προϋπόθεση της αποκομιδής αυτής ορίζεται ότι το βάρος των συγκεκριμένων απορριμμάτων κάθε ιδιοκτησίας ανά εβδομάδα να μην είναι μεγαλύτερος από 50-70 κιλά. (ειδικότερα για τα κλαδιά και τα φύλλα, ο όγκος τους να καταλαμβάνει χώρο μέχρι το ήμισυ της χωρητικότητας της καρότσας ανοιχτού ημιφορτηγού
1 τόνου). Σε αντίθετη περίπτωση (δηλαδή ποσότητες ογκωδών απορριμμάτων μεγαλύτερες των ανωτέρω ορίων) και μετά από δήλωση της Υπηρεσίας ότι αδυνατεί, τα παραπάνω απορρίμματα μεταφέρονται για διάθεση σε χώρους που υποδεικνύονται από την υπηρεσία με μέσα και έξοδα του εκάστοτε υπόχρεου. Σε περίπτωση αδυναμίας του παραγωγού των ανωτέρω απορριμμάτων να μεταφέρει με ίδια μέσα τα εν λόγω απορρίμματα, ο ενδιαφερόμενος οφείλει να ενημερώσει την Υπηρεσία Καθαριότητας και πριν από την αποκομιδή των ογκωδών δημοτικών απορριμμάτων, να προκαταβάλλει το προβλεπόμενο τέλος αποκομιδής καθώς και το τέλος διάθεσης ανά ογκώδες αντικείμενο (ανάλογα με το βάρος του, τον όγκο κτλ) όπως αυτό θα καθορισθεί με απόφαση του Δημοτικού Συμβουλίου.
Γ. Η καθαριότητα των εξωτερικών χώρων. Όλες οι εργασίες περισυλλογής και απομάκρυνσης απορριμμάτων από τα μέσα προσωρινής εναποθέσεως ή των  απορριμμάτων που βρίσκονται σε οδούς, πλατείες, άλση και κοινόχρηστους χώρους γενικώς καθώς και η απομάκρυνση απορριμμάτων και οποιουδήποτε άλλου υλικού φράσσει τα φρεάτια (εξωτερικά, άνωθεν των ειδικών σχαρών των φρεατίων), προκειμένου να αποφευχθεί ο κίνδυνος φραγής τους. Οι περιοχές, η συχνότητα και οι μέθοδοι καθαρισμού ορίζονται από τον Δήμο, σύμφωνα με τις ανάγκες, τις δυνατότητες και τα διαθέσιμα μέσα. Για να διατηρούνται οι εξωτερικοί χώροι καθαροί, ο Δήμος ανάλογα με τις δυνατότητες του υποχρεούται να τοποθετεί (επισκευάζει και αντικαθιστά) σε κατάλληλες αποστάσεις εύχρηστα δοχεία μικροαπορριμμάτων ή άλλους ειδικούς κάδους υποδοχής απορριμμάτων και μικροαπορριμμάτων τα οποία οφείλει να διατηρεί καθαρά, αποκομίζοντας το περιεχόμενο τους σε τακτά χρονικά διαστήματα.
Δ. Η προώθηση προγραμμάτων ανακύκλωσης με διαλογή στην πηγή ή άλλες κατάλληλες μεθόδους, όπως προβλέπεται από το Νόμο 2939/2001 για την «εναλλακτική διαχείριση συσκευασιών και άλλων προϊόντων».
Ε. Η ενημέρωση των δημοτών για τα προγράμματα και τα δρομολόγια οχημάτων αποκομιδής απορριμμάτων, (ημέρες διέλευσης απορριμματοφόρων), για τα οχήματα συλλογής ανακυκλώσιμων υλικών, τις τυχόν αλλαγές, τα προγράμματα και δρομολόγια των μηχανικών σαρώθρων, τις ημέρες πλύσης των οδών και κοινόχρηστων χώρων. Τα παραπάνω προγράμματα μπορούν να μη τηρούνται, μόνο σε περιπτώσεις υπηρεσιακών δυσχερειών ή ανωτέρας βίας.
ΣΤ. Ο Δήμος οφείλει να διατηρεί τα μέσα προσωρινής αποθήκευσης σε καλή κατάσταση και να προβαίνει σε συχνό πλύσιμο, απολύμανση και συντήρηση τους.
Ζ. Η λήψη έκτακτων μέτρων για την καθαριότητα της πόλης όταν αυτό απαιτείται λόγω καιρικών συνθηκών, τοπικών ιδιαιτεροτήτων ή άλλων έκτακτων και απρόβλεπτων καταστάσεων.
Η. Η γνωστοποίηση του παρόντος κανονισμού όπως προβλέπει το άρθρο 79 του Ν. 3463/06 (ΦΕΚ Α΄ 114/2006) του Νέου Δημοτικού και Κοινοτικού κώδικα.
Θ. Επί πλέον ο Δήμος φροντίζει:
- Να συμμετέχει σε πρωτοβουλίες εναλλακτικής διαχείρισης στερεών αποβλήτων.
- Να προμηθεύεται και να χρησιμοποιεί σύγχρονο εξοπλισμό.
- Να συμβάλει στην συνεχή και επιστημονικά τεκμηριωμένη πληροφόρηση και ευαισθητοποίηση των πολιτών ως αναγκαία προϋπόθεση για την αποτελεσματική εφαρμογή του κανονισμού.
- Να συνεργάζεται με εθελοντικές ομάδες και με μη κερδοσκοπικούς φορείς προστασίας του περιβάλλοντος.
- Να συμβάλει στην περιβαλλοντική αγωγή των παιδιών και των νέων.
Ι. Η συντήρηση και ο καθαρισμός του αποχετευτικού δικτύου και του δικτύου όμβριων του Δήμου.
 Άρθρο 7: Εξαιρέσεις από τον παρόντα Κανονισμό 

Όπως προβλέπεται στην Κ.Υ.Α. «50910/2727/16-12-2003 άρθρο 7 παρ. 1», ο Δήμος μπορεί να μη δέχεται στερεά απόβλητα, εκτός από τα οικιακά, αν λόγω της σύνθεσης, της ποιότητας ή και της ποσότητας τους – δεν είναι δυνατή η αποκομιδή, η συλλογή και η διάθεση τους με τις υπάρχουσες κάθε φορά δυνατότητες των υπηρεσιών καθαριότητας»
Ο Δήμος δεν υποχρεούται:
1. Στην συλλογή και αποκομιδή των απορριμμάτων – αποβλήτων του άρθρου 3.2 περίπτωση Β.Δ και Ε.
2. Στην συλλογή και αποκομιδή των απορριμμάτων – αποβλήτων του άρθρου 3.3 και όσων χαρακτηρίζονται ως ‘’επικίνδυνα’’ ή διέπονται από ειδικές διατάξεις όπως:
Α. ραδιενεργά απόβλητα
Β. εκρηκτικές, εύφλεκτες και διαβρωτικές ουσίες
Γ. απόβλητα προερχόμενα από εξαγωγή, επεξεργασία και αποθήκευση μεταλλευτικών πόρων
Δ. γεωργικά ή κτηνοτροφικά απόβλητα ή υπολείμματα γεωργικών φαρμάκων, εντομοκτόνων κτλ
Ε. απόβλητα εκμετάλλευσης λατομείων
3. Στην συλλογή και αποκομιδή των επικίνδυνων ιατρικών αποβλήτων
4. Στην άρση και μεταφορά ογκωδών και βαρέων οχημάτων ή μηχανημάτων εργοστασίων και βιοτεχνιών, που εγκαταλείπονται σε ιδιωτικούς ή κοινόχρηστους χώρους.
5. Στον καθαρισμό αλσών, πάρκων, προαυλίων και πρασιών που ανήκουν σε ιδιωτικούς ή δημόσιους φορείς.
6. Στον καθαρισμό σταθμών που βρίσκονται σε στεγασμένους ή περιφραγμένους χώρους, οι οποίοι ανήκουν κατά κυριότητα, νομή ή κατοχή σε φορείς μέσων μαζικής μεταφοράς (Υπεραστικά και Αστικά λεωφορεία, κτλ)
7. Στην αποκομιδή απορριμμάτων που παράγουν ιδιωτικοί φορείς, οι οποίοι πραγματοποιούν εκδηλώσεις ή μισθώνουν χώρους από φορείς οι οποίοι απαλλάσσονται της καταβολής ανταποδοτικών τελών. Ο Δήμος μπορεί εφόσον διαπιστωθεί ότι οι φορείς αυτοί παρέχουν προς χρήση τα ακίνητά τους σε ιδιώτες -υπόχρεους καταβολής τελών– να βεβαιώνει τα ανταποδοτικά τέλη στους ενοικιαστές ή χρήστες του χώρου.
Σε περιπτώσεις ανωτέρας βίας, λήψης εκτάκτων μέτρων για λόγους δημόσιας τάξης ή διακοπής των χώρων διάθεσης απορριμμάτων (Χ.Υ.Τ.Α., χώροι απόθεσης μπαζών κτλ) ο Δήμος, μετά από ενημέρωση των δημοτών με δημοσίευση στον τύπο, μπορεί τοπικά ή συνολικά να τροποποιεί ή και να διακόπτει τα προγράμματα αποκομιδής μέχρις ότου αρθούν τα έκτακτα ή επαναλειτουργήσουν οι χώροι διάθεσης. Στις περιπτώσεις αυτές ο Δήμος λαμβάνει κάθε πρόσφορο μέτρο για τον περιορισμό της επιβάρυνσης της υγείας των πολιτών.
Σε περίπτωση που απεργούν οι εργαζόμενοι της Υπηρεσίας Καθαριότητας ή όταν γενικά δεν εκτελείται η προγραμματισμένη αποκομιδή απορριμμάτων λόγω πχ έντονων καιρικών φαινόμενων, βλαβών μηχανολογικού εξοπλισμού ο Δήμος θα ενημερώνει σχετικά τους δημότες με ανακοίνωση στα ΜΜΕ και στην ιστοσελίδα του Δήμου.
ΚΕΦΑΛΑΙΟ Γ: ΥΠΟΧΡΕΩΣΕΙΣ ΚΑΤΟΙΚΩΝ
Άρθρο 8: Υποχρεώσεις υπευθύνων για τα εσωτερικά μη ογκώδη δημοτικά (αστικά) απορρίμματα
8.1. Οι υπεύθυνοι για τα απορρίμματα αυτά, υποχρεούνται να γνωρίζουν το εκάστοτε πρόγραμμα αποκομιδής απορριμμάτων που ο Δήμος έχει καταρτίσει για την περιοχή τους. Τις μέρες και ώρες διέλευσης των απορριμματοφόρων, οφείλουν να έχουν συσκευασμένα τα απορρίμματα τους σε γερούς και ανθεκτικούς πλαστικούς σάκους, οι οποίοι θα είναι κατασκευασμένοι από αδιαπότιστο και αδιαφανές υλικό, με τρόπο που θα εγγυάται την στεγανότητα του σάκου, ενδεικτικών διαστάσεων
50Χ100 εκ. Απαγορεύεται η χρήση άλλων εκτός των προηγούμενων σάκων πχ. χαρτοκιβώτια, ακάλυπτα ή ρυπαρά δοχεία κ.λπ., για εξωτερική τελική συσκευασία των απορριμμάτων για προσωρινή αποθήκευση τους. Ο Δήμος Νέας Ζίχνης δικαιούται, χωρίς προηγούμενη ειδοποίηση του αντίστοιχου ιδιοκτήτη, να απομακρύνει και να καταστρέψει δοχεία ή παρεμφερή υλικά που δεν είναι σύμφωνα με όσα περιγράφηκαν στην παρούσα παράγραφο. Οι σάκοι αυτοί θα κλείνονται καλά και μόνιμα στο επάνω μέρος τους, ώστε να αποφεύγεται διασπορά ή διαρροή του περιεχομένου τους και η εκπομπή δυσοσμίας.
8.2 Οι υπεύθυνοι εκθέτουν τα προς αποκομιδή απορρίμματα σε κάδο μηχανικής αποκομιδής ή άλλο μέσο προσωρινής αποθήκευσης που διαθέτει ο Δήμος, που βρίσκεται πλησιέστερα στην οικία ή την επαγγελματική στέγη τους, ΛΙΓΟ ΠΡΙΝ ΤΗΝ ΠΡΟΓΡΑΜΜΑΤΙΣΜΕΝΗ ΩΡΑ ΔΙΕΛΕΥΣΗΣ ΤΟΥ ΑΠΟΡΡΙΜΜΑΤΟΦΟΡΟΥ και όχι ημέρες που δεν πραγματοποιείται (με βάση το πρόγραμμα) αποκομιδή, ή ακόμα χειρότερα, αμέσως μετά την διέλευση του απορριμματοφόρου. Εφόσον ο όγκος των απορριμμάτων υπερβαίνει τις δυνατότητες των προσωρινών μέσων, οι υπεύθυνοι υποχρεούνται σε συνεννόηση με την υπηρεσία Καθαριότητας να τα εναποθέτουν σε προκαθορισμένη θέση, μέρα και ώρα που τους έχει υποδειχθεί από την διεύθυνση.
8.3 Σε περίπτωση που εφαρμόζεται σε κάποιες περιοχές π.χ. εμπορικό κέντρο, η νυχτερινή αποκομιδή απορριμμάτων, τα απορρίμματα σε αυτές δεν θα εκτίθενται για αποκομιδή νωρίτερα από το επίσημο βραδινό κλείσιμο της αγοράς.
8.4  Τα εν λόγω εσωτερικά μη ογκώδη απορρίμματα (πλην εκείνων για τα οποία εφαρμόζεται
πρόγραμμα ανακύκλωσης) με την συσκευασία που περιγράψαμε προηγουμένως (παράγραφος 8.1) θα πρέπει να τα τοποθετούν αποκλειστικά μέσα σε κάδο μηχανικής αποκομιδής ή άλλο μέσο προσωρινής αποθήκευσης που βρίσκεται πλησιέστερα στην οικία τους ή την επαγγελματική τους στέγη, τον οποίο οφείλουν να ξανακλείνουν καλά, υπό την προϋπόθεση βέβαια, ότι ο κάδος μπορεί να χωρέσει τα απορρίμματα και συγχρόνως να κλείσει ομαλά το καπάκι του. Στην περίπτωση που ο κάδος αυτός δεν μπορεί να χωρέσει άλλο σάκο και συγχρόνως να κλείσει ομαλά, τα απορρίμματα αυτά μεταφέρονται στον πλησιέστερο κάδο που μπορεί να τα δεχτεί.
8.5 Οι κάδοι απορριμμάτων θα πρέπει να καλύπτονται με το καπάκι τους και να παραμένουν κλειστοί μεταξύ της προσωρινής αποθήκευσης των απορριμμάτων και της αποκομιδής αυτών από τα συνεργεία καθαριότητας του Δήμου, ώστε να αποκλείεται η είσοδος σ’ αυτά εντόμων και ποντικών καθώς και η παραβίαση τους από τα αναζητούντα τροφή ζώα (σκύλοι, γάτες).
8.6 Απαγορεύεται η απόθεση σάκων απορριμμάτων ή απορριμμάτων μεγάλων διαστάσεων μέσα στα καλαθάκια μικροαπορριμμάτων, δεδομένου ότι η χρήση αυτών είναι αποκλειστικά για τοποθέτηση μικροαπορριμμάτων.
8.7 Στην τελευταία παράγραφο του άρθρου 7, (απεργίες κ.α.) οι υπεύθυνοι υποχρεούνται να φυλάσσουν τα προς αποκομιδή απορρίμματα καλά συσκευασμένα σε κατάλληλους χώρους που δεν δημιουργούν προβλήματα σε γειτονικές κατοικίες και είναι απρόσιτοι σε κατοικίδια ζώα (πχ βεράντες, αυλές, υπόγεια των αντιστοίχων ιδιοκτησιών τους).
8.8. Για τα καταστήματα υγειονομικού ενδιαφέροντος, χονδρεμπορικές επιχειρήσεις, super market, εμπορικά καταστήματα κ.α. που παράγουν μεγάλο όγκο στερεών αποβλήτων, των οποίων είναι δυνατή η συμπίεση, οι υπεύθυνοι υποχρεούνται να έχουν προηγουμένως ελαχιστοποιήσει με συμπίεση ή άλλο πρόσφορο τρόπο (περίδεση κ.λ.π.) τον όγκο των κάθε είδους απορριμμάτων και συσκευασιών που εναποθέτουν προς αποκομιδή.
Άρθρο 9: Υποχρεώσεις υπευθύνων για τα εσωτερικά ογκώδη δημοτικά (αστικά) απορρίμματα
9.1 Τα απορρίμματα αυτά δεν εγκαταλείπονται οπουδήποτε αλλά παραλαμβάνονται από τον Δήμο Νέας Ζίχνης με τις επιφυλάξεις του άρθρου 6 παρ. β (δηλ. εφ’ όσον αυτά δεν είναι σε μεγάλες ποσότητες) κατόπιν τηλεφωνικής επικοινωνίας των υπευθύνων με την Υπηρεσία Καθαριότητας. Σε κάθε περίπτωση και στα πλαίσια του σωστού προγραμματισμού διαχείρισης απορριμμάτων της υπηρεσίας ο ιδιώτης είναι υποχρεωμένος να ενημερώνει προηγουμένως το Δήμο πριν εναποθέσει τα απορρίμματα του.
9.2 Στην περίπτωση αυτή οι εκάστοτε υπεύθυνοι υποχρεούνται:
Α. Να μην εκθέτουν τα ογκώδη απορρίμματα οποτεδήποτε παρά μόνον την ημέρα και λίγο πριν την ώρα που τους ανακοινώθηκε ότι θα περάσει το ειδικό απορριμματοφόρο, και να τα τοποθετούν έτσι ώστε να μην εμποδίζεται η κυκλοφορία των πεζών ή οχημάτων και να είναι ευχερής η αποκομιδή τους. Το σημείο τοποθέτησης τους θα βρίσκεται στο πεζοδρόμιο μπροστά από την ιδιοκτησία τους (ή για περίπτωση πεζοδρόμου στο όριο της οικοδομικής τους γραμμής) ή στον πλησιέστερο κάδο απορριμμάτων.
Β. Απαγορεύεται η απόρριψη, εναπόθεση ή εγκατάλειψη αντικειμένων σε δημόσιους χώρους, εκτός των χώρων εκείνων που καθορίζονται από την αρμόδια αρχή.
 Άρθρο 10: Προϊόντα κηπευτικών εργασιών 

10.1 Τα φύλλα, ξερά άνθη, υπόλοιπα καθαρισμού κήπων, γκαζόν κλπ., εάν μεν έχουν μικρό όγκο και βάρος συσκευάζονται σε ανθεκτικούς πλαστικούς σάκους και τοποθετούνται εντός των κάδων όπως τα οικιακά απορρίμματα, εάν δε, έχουν μεγάλο όγκο, ακολουθείται η διαδικασία αποκομιδής ογκωδών αντικειμένων έπειτα από τηλεφωνική επικοινωνία των ενδιαφερομένων με την αρμόδια Υπηρεσία (τηλ. Επικοινωνίας 2324022002)και σύμφωνα με τα οριζόμενα στο άρθρο 9.
10.2 Τα υπόλοιπα κοπής δέντρων, θάμνων, κλαριά κλπ συσκευάζονται σε ελαφρά δεμάτια, δεμένα με ανθεκτικό σχοινί ή σύρμα, για την εύκολη φόρτωση τους. Για τον χρόνο προσωρινής εναπόθεσης προς αποκομιδή εφαρμόζονται τα οριζόμενα στο άρθρο 9.
10.3 Υπόλοιπα χώματος και κοπροχώματος απομακρύνονται υποχρεωτικώς από τους υπευθύνους με τα δικά τους μέσα. Απαγορεύεται η ανάμειξη τους με οικιακά απορρίμματα ή η ανεξέλεγκτη διάθεση τους.
 Άρθρο 11: Υποχρεώσεις υπευθύνων ειδικών απορριμμάτων 

11.1 Ο Δήμος Νέας Ζίχνης δεν υποχρεούται στη συλλογή των ειδικών απορριμμάτων της παραγράφου
3.2. (δηλ. απορρίμματα που προέρχονται από την κύρια παραγωγική δραστηριότητα βιοτεχνιών κλπ).
Για το λόγο αυτό οι υπεύθυνοι υποχρεούνται (με την εξαίρεση της παρ.6 α.). να απομακρύνουν τα παραγόμενα ειδικά αυτά απορρίμματα με δικά τους μέσα και να τα διαθέσουν σε νόμιμα αδειοδοτημένους για το σκοπό αυτό χώρους. Επίσης υποχρεούνται μέχρι την ημέρα της αποκομιδής να φυλάσσουν τα απορρίμματα αυτά ειδικά συσκευασμένα, στα προαύλια των επιχειρήσεων τους και να μην τα εκθέτουν σε κοινόχρηστους χώρους.
11.2 Ειδικά, τα απορρίμματα που προέρχονται από εκσκαφές, κατεδαφίσεις και γενικά οικοδομικές εργασίες (μπάζα και άλλα άχρηστα αδρανή υλικά) μεταφέρονται με ευθύνη του υπόχρεου στους ειδικούς χώρους που επίσημα έχουν χαρακτηριστεί ως χώροι υποδοχής μπαζών μετά από συνεννόηση με την Υπηρεσία Καθαριότητας.
Απαγορεύεται:
Α. Να αποτίθενται, έστω και προσωρινά, στο πεζοδρόμιο αλλά να απομακρύνονται άμεσα
Β. Να εκτίθενται ή εγκαταλείπονται σε δημόσιους χώρους, σε ακάλυπτους χώρους εντός ή εκτός σχεδίου, όπως παρυφές οδών, οικόπεδα, πάρκα, άλση, δάση, χείμαρρους, ρέματα, κλπ οπότε δημιουργούν σοβαρές εστίες ρύπανσης και προκαλούν ιδιαίτερη υποβάθμιση στο περιβάλλον. Σε ιδιωτικούς χώρους επιτρέπεται, υπό την προϋπόθεση ότι τηρούνται οι πολεοδομικές διατάξεις.
Στους παραβάτες της διάταξης αυτής επιβάλλονται οι ποινές που προβλέπει το άρθρο 119 του Ν.1892/90 και οι προβλεπόμενες άλλες κυρώσεις πέρα από το κάτωθι πρόστιμο.
11.3 Τα απορρίμματα που περιγράφονται στην παρ.3.3 (δηλ γεωργικά φάρμακα, εκρηκτικά, ραδιενεργά κ.λπ.), φυλάσσονται αποκομίζονται και διατίθενται με αποκλειστική ευθύνη των υπόχρεων.

 Άρθρο 12: Ιατρικά Απόβλητα (Ι.Α.) 

12.1 Κάθε κάτοχος Ι.Α. σύμφωνα με τις διατάξεις της υπ αριθμ. ΗΠ 37591/2031/2003 Κ.Υ.Α των Υπουργών Οικονομίας και Οικονομικών, Εσωτερικών, Δημόσιας Διοίκησης και Αποκέντρωσης- Περιβάλλοντος, Χωροταξίας και Δημοσίων Έργων-Εργασίας και Κοινωνικών Ασφαλίσεων-Υγείας και Πρόνοιας-Γεωργίας περί «Μέτρων και Όρων για τη διαχείριση ιατρικών αποβλήτων από υγειονομικές μονάδες» υποχρεούται:
Α. Να εξασφαλίζει ο ίδιος τη συλλογή, μεταφορά, αποθήκευση, αξιοποίηση, επεξεργασία ή διάθεση τους σύμφωνα με τις διατάξεις της ανώτερου απόφασης ή
Β. Να παραδίδει τα απόβλητα σε φυσικό ή νόμιμο πρόσωπο, στο οποίο έχει χορηγηθεί σχετική άδεια (συλλογή, μεταφορά, αποθήκευση, αξιοποίηση, επεξεργασία ή διάθεση) σύμφωνα με τις διατάξεις της ανωτέρου απόφασης.
12.2. Κάθε Υγειονομική Μονάδα όπως αυτή ορίζεται στο άρθρο 2 της ανωτέρω απόφασης έχει την υποχρέωση να καταρτίζει «Εσωτερικό Κανονισμό Διαχείρισης Ε.Ι.Α.» που θα εγκρίνεται από το αρμόδιο Περιφερειακό Σύστημα Υγείας (ΠΕΣΥ).
12.3. Από τα ιατρικά απόβλητα που παράγονται από έκαστη υγειονομική μονάδα, σύμφωνα με την κατηγοριοποίηση των Ιατρικών Αποβλήτων, όπως αυτή αναφέρεται στο άρθρο 2 της σχετικής Κ.Υ.Α., ο Δήμος Νέας Ζίχνης συλλέγει τα:
Α. Ιατρικά Απόβλητα Αστικού Χαρακτήρα (ΙΑ-ΑΧ) που προσομοιάζουν με τα οικιακά απόβλητα (όπως αυτά αναφέρονται στον πίνακα 1 του Παραρτήματος 1 της σχετικής ΚΥΑ). Η διάθεση τους γίνεται σύμφωνα με τα οριζόμενα στο άρθρο 9 του παρόντος.
Η διάθεση των Επικίνδυνων Ιατρικών Αποβλήτων αμιγώς Μολυσματικού Χαρακτήρα (Ε.Ι.Α.-Μ.Χ.) που έχουν υποστεί επιτυχή και πλήρη αποστείρωση, ώστε να προσομοιάζουν με τα οικιακά απόβλητα όσον αφορά το μικροβιακό τους φορτίο και εφόσον τηρούνται αυστηρά οι προϋποθέσεις που προβλέπονται στις διατάξεις της σχετικής απόφασης για την εφαρμογή της μεθόδου, γίνεται σε συνεννόηση με το φορέα λειτουργίας του Χώρου Υγειονομικής Ταφής Απορριμμάτων.
12.4 Απαγορεύεται η απόρριψη σε κάδους απορριμμάτων Επικίνδυνων Ιατρικών Αποβλήτων συσκευασμένων σε κίτρινες, κόκκινες ή πράσινες σακούλες ή σε οποιαδήποτε άλλη συσκευασία ή σε χύδην μορφή.
12.5 Απαγορεύεται η ανάμειξη Επικίνδυνων Ιατρικών Αποβλήτων (επεξεργασμένα σε μη αναγνωρίσιμη μορφή ή μη επεξεργασμένα) με τα Ιατρικά Απόβλητα Αστικού Χαρακτήρα σε κοινή συσκευασία ή σε χύδην μορφή στους κάδους απορριμμάτων. 

Άρθρο 13: Υποχρεώσεις υπευθύνων σχετικά με την Ανακύκλωση
13.1 Ο Δήμος Νέας Ζίχνης ο οποίος εφαρμόζει προγράμματα ανακύκλωσης αποβλήτων συσκευασιών με το σύστημα του ΜΠΛΕ ΚΑΔΟΥ και χωριστής συλλογής γυάλινων συσκευασιών στους ειδικούς μπλε κώδωνες συλλογής υποχρεούται στην:
Α. Γνωστοποίηση στους κατοίκους με ειδικά φυλλάδια, τακτές ανακοινώσεις και διαφημιστικά μηνύματα για την ύπαρξη του προγράμματος ανακύκλωσης.
Β. Ευαισθητοποίηση των παιδιών και των νέων σε θέματα σχετικά με την ανακύκλωση ενίσχυση και
Γ. Συνεργασία με εθελοντικές ομάδες και μη κερδοσκοπικούς φορείς προστασίας του περιβάλλοντος.
Εξαίρεση από τον παρόντα Κανονισμό:
Ο Δήμος Νέας Ζίχνης δεν υποχρεούται στην
Α. άμεση αποκομιδή Ανακυκλώσιμων Υλικών τα οποία είναι σε μεγάλες ποσότητες. Η αποκομιδή τους πραγματοποιείται κατόπιν τηλεφωνικής επικοινωνίας και συνεννόησης με το αρμόδιο τμήμα σε χρονικό διάστημα όχι μεγαλύτερο των τριάντα ημερών. Σε διαφορετική περίπτωση, κι αν ο υπεύθυνος επιθυμεί, μπορεί να τα μεταφέρει μόνος του για διάθεση στο Σταθμό Μεταφόρτωσης Απορριμμάτων.
Β. συλλογή Ανακυκλώσιμων Υλικών τα οποία είναι αναμιγμένα με σκουπίδια και διάφορα άλλα υλικά όπως νάιλον, φελιζόλ κ.α. Οι υπεύθυνοι πρέπει να φροντίζουν να είναι καθαρά και χωρίς άλλες προσμίξεις.
13.2 Υποχρεώσεις υπευθύνων-πολιτών σχετικά με την ανακύκλωση
Ο Δήμος Νέας Ζίχνης εφαρμόζει προγράμματα ανακύκλωσης και διαλογής στην πηγή για την ανακύκλωση και την ανάκτηση πρώτων υλών, ενημέρωσης, ευαισθητοποίησης και ενεργοποίησης των πολιτών. Οι υπεύθυνοι καθαριότητας, όπως αυτοί ορίζονται στο άρθρο 4 και γενικά όλοι οι κάτοικοι έχουν την υποχρέωση να συμβάλουν στην καλύτερη υλοποίηση των προγραμμάτων αυτών.
Οι υπεύθυνοι, μετά την ενημέρωση τους και την έναρξη των προγραμμάτων στη περιοχή τους, οφείλουν να τηρούν τις διατάξεις του παρόντος κανονισμού και να ακολουθούν τις οδηγίες των υπηρεσιών για τον τρόπο συλλογής των προς ανακύκλωση απορριμμάτων. Ειδικότερα:
Α. Οι πολίτες οφείλουν να εναποθέτουν στον ΜΠΛΕ ΚΑ∆Ο όλες τις συσκευασίες από:
- αλουμίνιο π.χ. κουτάκια αναψυκτικών, αλουμινόχαρτο, κ.λ.π.
- λευκοσίδηρο π.χ. κουτιά από κονσέρβες, γάλα εβαπορέ, τενεκέδες, κ.λ.π.
- πλαστικό π.χ. πλαστικά μπουκάλια νερού, μπουκάλια από καλλυντικά, κ.λ.π.
- γυαλί π.χ. γυάλινα μπουκάλια και βαζάκια, μπουκάλια από κρασί, κ.λ.π.
- χαρτί ή χαρτόνι π.χ. κουτιά από μπισκότα ή πίτσα, συσκευασίες από γάλα και χυμούς, χαρτόνια, εφημερίδες, περιοδικά κ.λπ.
Β. Οι επιχειρήσεις εστίασης, ψυχαγωγίας και υγειονομικού ενδιαφέροντος , όπως καφέ, μπαρ, ξενοδοχεία, αίθουσες δεξιώσεων και εστιατόρια οφείλουν να εναποθέτουν στους κώδωνες γυαλιού γυάλινες συσκευασίες δηλαδή γυάλινα μπουκάλια και γυάλινα δοχεία.
13.3 Τα νέα προγράμματα θα περιλαμβάνουν ολιγόμηνη δοκιμαστική λειτουργία, με παράλληλη ενημέρωση, ευαισθητοποίηση και παροχή οδηγιών στους πολίτες που κρίνονται απαραίτητες, ώστε να διασφαλίζεται η επιτυχία του προγράμματος. Μετά την παρέλευση της δοκιμαστικής περιόδου, σε κάθε περιοχή που εφαρμόζεται το πρόγραμμα, οι υπεύθυνοι καθαριότητας όπως αυτοί περιγράφονται στο άρθρο 4 και γενικά όλοι οι κάτοικοι, επαγγελματίες και επισκέπτες, υποχρεούνται να συμμορφώνονται με τις διατάξεις του παρόντος του κανονισμού και τις οδηγίες των υπηρεσιών. Σε όσους δε συμμορφώνονται με τις απαιτήσεις διαλογής και συλλογής των υλικών και προκειμένου να υπάρξει αποδοτική λειτουργία του συστήματος εναλλακτικής διαχείρισης ο Δήμος θα επιβάλει τις αντίστοιχες κυρώσεις.
13.4 Ειδικότερα για την ανακύκλωση χαρτοκιβωτίου στο Δήμο Νέας Ζίχνης :
Α. Στις επιχειρήσεις, όπου οι παραγόμενες ποσότητες είναι σχετικά μεγάλες (άνω των 300 κιλών ανά εβδομάδα), οι υπεύθυνοι οφείλουν να τα συλλέγουν ξεχωριστά από τα άλλα απορρίμματα και να τα μεταφέρουν στο σημείο συλλογής που έχει ορίσει ο Δήμος.
Β. Σε διαφορετική περίπτωση, τα χαρτοκιβώτια και παρεμφερή υλικά συσκευασίας εμπορευμάτων, θα πρέπει να σπάζονται και να συσκευάζονται σε στερεά δεμένα πακέτα έτσι ώστε να καταλαμβάνουν το μικρότερο δυνατό όγκο και να προκαλούν τη μικρότερη δυνατή αισθητική ενόχληση όταν εκτεθούν προς αποκομιδή. Να είναι απαλλαγμένα από σκουπίδια, νάιλον, φελιζόλ ή άλλα υλικά. Να φυλάσσονται σε κατάλληλους (μη δημιουργούντες προβλήματα σε γειτονικές κατοικίες-καταστήματα) μη κοινόχρηστους χώρους (υπόγεια, ειδικοί αποθηκευτικοί χώροι, κτλ). Το ίδιο πρέπει να γίνεται σε περίπτωση που απεργούν οι εργαζόμενοι ή όταν δεν πραγματοποιείται προγραμματισμένη αποκομιδή.
Γ. Τα προς αποκομιδή απορρίμματα πρέπει να βγαίνουν μόνο μετά το επίσημο μεσημεριανό κλείσιμο της αγοράς και να τοποθετούνται στον πλησιέστερο κάδο ανακύκλωσης. Σε περίπτωση που το κατάστημα βρίσκεται σε περιοχή όπου δεν πραγματοποιείται καθημερινή αποκομιδή, οι υπόχρεοι θα πρέπει  να  ενημερώνουν τηλεφωνικά  την  Υπηρεσία  Καθαριότητας του  Δήμου  (τηλ.2 3 2 4 0 2 2 0 0 2 ) και κατόπιν συνεννοήσεως να γίνεται η απόθεση των χαρτοκιβωτίων τους.
13.5 Σχετικά με τους κάδους ανακύκλωσης:
Οι υπεύθυνοι εκθέτουν τα προς συλλογή ανακυκλώσιμα υλικά σύμφωνα με τα οριζόμενα στο άρθρο 8.3 του παρόντος. Απαγορεύεται η ρίψη μέσα στους κάδους ανακύκλωσης διαφορετικού υλικού από αυτό που αναγράφεται εξωτερικά με ειδικό αυτοκόλλητο καθώς και η ρίψη αστικών απορριμμάτων που προέρχονται από τη δραστηριότητα οικιών, καταστημάτων κ.τ.λ.. Επίσης απαγορεύεται η ρίψη ανακυκλώσιμων υλικών μέσα στους κάδους απορριμμάτων.
13.6 Κάδος Ανακύκλωσης
Ο Δήμος Νέας Ζίχνης εφαρμόζοντας πρόγραμμα ανακύκλωσης τοποθετεί κάδους συλλογής ανακυκλώσιμων υλικών.
Απαγορεύεται να ρίχνονται μέσα στον κάδο αστικά απορρίμματα προερχόμενα από οικίες, γραφεία κτλ. καθώς και η ρίψη ουσιών που μπορούν να προκαλέσουν πυρκαγιά (πχ αναμμένα τσιγάρα ή αποτσίγαρα, στάχτες τζακιών, θερμαστών ή ψησταριών κλπ εστίες φωτιάς)
Σε περίπτωση καταστροφής οι υπεύθυνοι επιβαρύνονται με το κόστος αποκατάστασης ή αγοράς νέου κάδου.
13.7 Ο Δήμος προκειμένου να ενισχύσει προγράμματα ανακύκλωσης, μπορεί με αποφάσεις του Δημοτικού Συμβουλίου, να θεσπίζει κίνητρα και επιβραβεύσεις σε όσους συμβάλλουν με οιονδήποτε τρόπο στην επιτυχία των προγραμμάτων (σχολεία, οργανώσεις, σύλλογοι, πολίτες, γειτονιές, εταιρίες κλπ)
13.8 Τα δημοτικά απόβλητα που περιγράφονται στο Ν. 2939/2001 ως ‘’άλλα προϊόντα’’ δηλαδή τα προϊόντα όπως οχήματα, λάστιχα, καταλύτες οχημάτων, ορυκτέλαια, μπαταρίες και συσσωρευτές, ηλεκτρικά είδη, ηλεκτρικές και ηλεκτρονικές συσκευές, υλικά τηλεπικοινωνιών, υλικά εκσκαφών και κατεδαφίσεων, είδη επίπλωσης κ.α. υπόκεινται σε επαναχρησιμοποίηση ή αξιοποίηση. Για όσα από τα προαναφερόμενα υλικά υπάρχουν εγκεκριμένα συστήματα εναλλακτικής διαχείρισης απαγορεύεται να ρίπτονται σε κάδους απορριμμάτων και καθιερώνεται η υποχρέωση των φορέων να μεριμνούν για τη συλλογή, μεταφορά και ανακύκλωση τους, όπως αναλυτικά καθορίζεται από ειδικότερες διατάξεις εις εφαρμογή του νόμου 2939/2001.
13.8.1 Ειδικά για την ανακύκλωση Ηλεκτρικών και Ηλεκτρονικών Συσκευών ισχύουν τα ακόλουθα: Κάθε κάτοχος άχρηστων ηλεκτρικών και ηλεκτρονικών συσκευών όπως αυτά περιγράφονται στο Π.Δ.
117/2004, Παράρτημα ΙΑ και ΙΒ, οφείλει να συνδράμει στην ανακύκλωσή τους. Αυτοί μπορούν είτε να τα μεταφέρουν οι ίδιοι για απόρριψη στα Δημοτικά Σημεία Συλλογής είτε να ενημερώσουν τηλεφωνικά (2324022002) την Υπηρεσία Καθαριότητας. Η απομάκρυνση των υλικών αυτών θα γίνει σε διάστημα όχι μεγαλύτερο των 30 ημερών. Στην περίπτωση αυτή οι υπεύθυνοι υποχρεούνται να εκθέτουν τα ΑΗΗΕ σύμφωνα με τα αναφερόμενα στο άρθρο 9 του παρόντος.
ΚΕΦΑΛΑΙΟ Δ : ΑΛΛΕΣ ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΚΑΘΑΡΙΟΤΗΤΑ ΕΞΩΤΕΡΙΚΩΝ ΧΩΡΩΝ ΚΑΙ ΤΗΝ ΠΡΟΣΤΑΣΙΑ ΤΟΥ ΠΕΡΙΒΑΛΛΟΝΤΟΣ
Άρθρο 14: Αστικός Εξοπλισμός - Δημόσια Κτίρια – Αγάλματα - Μνημεία και λοιπές διατάξεις σχετικά με την καθαριότητα των εξωτερικών χώρων
14.1 Σε κοινόχρηστους και ελεύθερους χώρους του Δήμου (οδοί, ρείθρα, πλατείες, πάρκα, παιδικές χαρές, αθλητικές εγκαταστάσεις κλπ) απαγορεύεται η ρίψη άχρηστων χαρτιών, πακέτων ή άλλων ειδών ατομικής χρήσης. Τα παραπάνω αντικείμενα ή προϊόντα πρέπει να φυλάγονται και να ρίχνονται μέσα στο κοντινότερο (μη υπερπλήρες) καλαθάκι μικροαπορριμμάτων ή κάδο Μηχανικής Αποκομιδής Απορριμμάτων.
14.2 Απαγορεύεται η ρίψη αναμμένων τσιγάρων στα καλαθάκια μικροαπορριμμάτων και αποβλήτων όπως π.χ εύφλεκτα υλικά, χημικά, μπάζα, κλπ που μπορούν να τα καταστρέψουν.
14.3 Απαγορεύεται η χρήση απορρυπαντικών κλπ ουσιών που δημιουργούν αφρό κατά την πλύση αυλών, βεραντών, οχημάτων, κλπ όταν τα απόνερα της πλύσης χύνονται σε κοινόχρηστους χώρους.
14.4 Απαγορεύεται η ρίψη, μέσα στους υπονόμους και στο δίκτυο απορροής όμβριων υδάτων της πόλης, λαδιών συνεργείων αυτοκινήτων που προέρχονται από συντηρήσεις και επισκευές των μηχανών, λιπών ψητοπωλείων, υγρών μπαταριών και γενικά υγρών αποβλήτων που μπορεί να προκαλέσουν τοξική επιβάρυνση των αποχετεμένων λυμάτων.
14.5 Η ιστορία και η πολιτιστική ταυτότητα του Δήμου, τα αγάλματα, μνημεία και κάθε χώρος ή αρχιτεκτονικό στοιχείο, που προστατεύεται από την κείμενη νομοθεσία για το φυσικό κάλος ή την ιστορική του αξία, πρέπει να διατηρούνται καθαρά. Απαγορεύεται η ρύπανση με την αναγραφή λέξεων ή φράσεων, απεικόνιση παραστάσεων ή με οποιονδήποτε άλλο τρόπο των μνημείων, αγαλμάτων, αρχαιολογικών χώρων και κάθε επιφανείας σε δημόσιο χώρο καθώς και κάθε χώρου ή αρχιτεκτονικού στοιχείου που προστατεύεται από την κείμενη νομοθεσία για το φυσικό κάλος (π.χ. χώροι πρασίνου) ή την ιστορική του αξία.
Στους παραβάτες, πέραν του προστίμου, καταλογίζονται οι δαπάνες αποκατάστασης, όπως αυτές θα προκύπτουν κάθε φορά. Η επιβολή προστίμου δεν αφαιρεί από το Δήμο το δικαίωμα να στραφεί δικαστικά σε βάρος του/των υπαιτίων για την αστική αποκατάσταση και την ποινική τιμωρία σε περίπτωση καταστροφής.
14.6 Ο Αστικός εξοπλισμός (παγκάκια, κάγκελα, κολώνες ηλεκτροφωτισμού, στάσεις λεωφορείων, κάδοι, συμπιεστές, καλάθια και λοιπά μέσα προσωρινής αποθήκευσης απορριμμάτων, πινακίδες, σιντριβάνια, παρτέρια λουλουδιών, δενδροστοιχίες, κλπ) πρέπει να διατηρείται καθαρός, ώστε να ανταποκρίνεται προς τον σκοπό του, που είναι η παροχή υπηρεσιών προς τους πολίτες και να μην αποτελεί εστία μόλυνσης ή αισθητικής υποβάθμισης της πόλης. Απαγορεύεται η πρόκληση ρύπανσης και καταστροφών σε κοινόχρηστη Δημοτική περιουσία.
Στους παραβάτες, πέραν του προστίμου, καταλογίζονται οι δαπάνες αποκατάστασης ή αγοράς, όπως αυτές θα προκύπτουν κάθε φορά.
14.7 Απαγορεύεται να ρίχνονται μέσα στους κάδους απορριμμάτων και υγρά απόβλητα ή απόβλητα που μπορούν να προκαλέσουν ρύπανση στον κάδο ή ζημιά σε οποιοδήποτε σημείο ή μηχανισμό του κάδου (π.χ κολλώδεις ή τοξικές ουσίες, μέταλλα, πέτρες), υλικά, ηλεκτρικές συσκευές, μπαταρίες αυτοκινήτων ή ουσίες που μπορούν να προκαλέσουν πυρκαγιά στον κάδο (π.χ. αναμμένα τσιγάρα ή αποτσίγαρα, στάχτες τζακιών, θερμαστρών ή ψησταριών, κλπ εστίες φωτιάς) ή τέλος υλικά ή ουσίες που μπορούν να αυξήσουν υπερβολικά το βάρος του γεμάτου κάδου (π.χ. μπάζα, χώμα, λάσπες κλπ) και να προκαλέσουν καταστροφές και στους κάδους αλλά και στους αντίστοιχους ανυψωτικούς μηχανισμούς των απορριμματοφόρων.

Για οποιαδήποτε από τις παραπάνω παραβάσεις (μερική ή ολική καταστροφή κάδων ή άλλων μέσων προσωρινής αποθήκευσης απορριμμάτων, συνέπεια πρόσκρουσης, αμέλειας ή βανδαλισμού καθώς και μερική ή ολική βλάβη στους ανυψωτικούς μηχανισμούς των απορριμματοφόρων) εκτός από το κάτωθι πρόστιμο, ο παραβάτης επιβαρύνεται με το κόστος αποκατάστασης ή αγοράς νέου κάδου ανάλογα με τη σχετική πραγματογνωμοσύνη της Υπηρεσίας Καθαριότητας. 

14.8 Οι θέσεις των κάδων έχουν επιλεγεί με βάση την σχετική εμπειρία της Υπηρεσίας Καθαριότητας και με βασικό κριτήριο τη δημιουργία της μικρότερης δυνατής συνολικής ενόχλησης, αλλά και με σκοπό να εξυπηρετούν όλο το σύστημα μηχανικής αποκομιδής απορριμμάτων κατά τον καλύτερο δυνατό τρόπο. Απαγορεύεται η – με οποιονδήποτε τρόπο μετακίνηση από τις προκαθορισμένες θέσεις των κάδων απορριμμάτων από αναρμόδια άτομα καθώς και η ακινητοποίηση τους με διάφορους τρόπους (π.χ. κλειδαριές, πρόσδεση σε κινητά και ακίνητα μέσα όπως τρέιλερ, φράχτες κλπ) για εξυπηρέτηση προσωπικών συμφερόντων. Οι μόνοι αρμόδιοι για την μετακίνηση τους είναι οι αρμόδιοι υπάλληλοι της Υπηρεσίας Καθαριότητας.
14.9 Απαγορεύεται η παρεμπόδιση τοποθέτησης κάδων μηχανικής αποκομιδής, κατασκευής εσοχών, τοποθέτησης προστατευτικών «Π».
14.10. Απαγορεύεται η επικόλληση αυτοκόλλητων, διαφημιστικών αφισών και η αναγραφή συνθημάτων σε κάδους απορριμμάτων.
  Άρθρο 15: Χώροι Εκδηλώσεων 

15.1 Η Καθαριότητα των δημοσίων και δημοτικών χώρων, που χρησιμοποιούνται από διάφορους φορείς και επιχειρήσεις για την πραγματοποίηση εκδηλώσεων, εγκαινίων κτλ, ανήκει στους διοργανωτές, οι οποίοι οφείλουν να διατηρούν τους χώρους που διατίθενται καθαρούς κατά την διάρκεια των εκδηλώσεων και να τους αποδίδουν στην κοινή χρήση, μετά το πέρας των εκδηλώσεων, στην κατάσταση που τους παρέλαβαν.
  Άρθρο 16: Υπαίθρια Διαφήμιση 

16.1 Απαγορεύεται σύμφωνα με το Ν. 2946/2001 η υπαίθρια διαφήμιση δηλαδή η υπαίθρια και δημόσια προβολή (π.χ. αφισοκόλληση) με κάθε τρόπο και μέσο για την προώθηση εμπορικών και επαγγελματικών σκοπών στους εξής χώρους:
Α. Σε αρχαιολογικούς χώρους, ιστορικούς τόπους και στις ζώνες προστασίας γύρω από αυτούς, σε παραδοσιακούς οικισμούς, στον περιβάλλοντα χώρο τους καθώς και σε τόπους που χαρακτηρίζονται ως ιδιαίτερου φυσικού κάλλους, σύμφωνα με τις διατάξεις που ισχύουν κάθε φορά.
Β. Σε μνημεία, στον περιβάλλοντα χώρο τους ή και στις ζώνες προστασίας τους και παραδοσιακά κτίρια.
Γ. Σε κτίρια στα οποία στεγάζονται δημόσιες υπηρεσίες και υπηρεσίες των οργανισμών τοπικής αυτοδιοίκησης και άλλων νομικών προσώπων δημοσίου δικαίου.
Δ. Σε κοιμητήρια, κτίρια ναών κάθε θρησκείας και δόγματος, καθώς και στον περιβάλλοντα χώρο τους
Ε. Σε επιφάνειες τεχνικών έργων φορέων του δημόσιου τομέα, όπως αυτός προσδιορίζεται στο άρθρο 14 παράγραφο 1 του Ν 2190/1994 (ΦΕΚ 28 Α’) όπως τοίχοι αντιστήριξης, γέφυρες, σήραγγες, το κατάστρωμα δρόμων και πεζοδρομίων, καθώς και στύλοι φωτισμού και υποσταθμοί εγκαταστάσεων κοινής ωφέλειας
ΣΤ. Σε στοές κτιρίων
Ζ. Σε πινακίδες δημοσίας πληροφόρησης, σε πινακίδες οδικής σήμανσης και στους φωτεινούς σηματοδότες οδικής κυκλοφορίας.
16.2 Απαγορεύεται επίσης:
Α. Η ανάρτηση πανό, αεροπανό ή άλλων όμοιων αντικειμένων καθώς και η αντίθετη με την αισθητική και τη λειτουργικότητα της πόλης τοποθέτηση διαφημιστικών ταμπλό για οποιοδήποτε λόγο,
οδούς, πεζοδρόμια, πλατείες ή άλλους κοινόχρηστους χώρους, στις προσόψεις των κτιρίων και σε ακάλυπτους χώρους.
Β. Απαγορεύεται η εγκατάλειψη υπολειμμάτων διαφημιστικών πινακίδων και γιγαντοαφισών σε κοινόχρηστους χώρους.
Γ. Όσα διαφημιστικά πλαίσια και καταχωρήσεις τοποθετούνται σε δημοτικούς, κοινοτικούς ή κοινόχρηστους χώρους, που δεν έχουν καθοριστεί για την προβολή υπαίθριας διαφήμισης σύμφωνα με τις παραγράφους 1 και 2 του άρθρου 3 του Ν.2946/2001 «περί υπαίθριας διαφήμισης», θεωρούνται ρύποι και απομακρύνονται άμεσα από τον Δήμο.
Δ. Ο διασκορπισμός διαφημιστικών- ενημερωτικών φέιγ-βολάν στο κατάστρωμα των δρόμων και σε κοινόχρηστους χώρους. Τα διαφημιστικά- ενημερωτικά φυλλάδια απαγορεύεται να τοποθετούνται σε περιφράξεις οικιών, πλατύσκαλα, εξωτερικές θύρες και γενικά σε σημεία από τα οποία είναι εύκολη η κατάληξή τους σε δρόμους, πεζοδρόμια και λοιπούς κοινόχρηστους χώρους.
Σε όλες τις περιπτώσεις το πρόστιμο βαρύνει αλληλέγγυα και στο ακέραιο τόσο τον διαφημιζόμενο όσο και το φυσικό ή νομικό πρόσωπο που παραβαίνει τη διάταξη αυτή. Επιπλέον οι υπαίτιοι, βαρύνονται με το κόστος καθαρισμού που απολογιστικά θα επιβάλει ο Δήμος.
Άρθρο 17: Εγκαταλελειμμένα οχήματα 

  Όλα τα αντικείμενα που αναφέρονται στο άρθρο 3.2 περίπτωση Ε του παρόντος μεταφέρονται από τους ιδιοκτήτες τους στα Συστήματα Διαχείρισης Οχημάτων Τέλους Κύκλους Ζωής (Ο.Τ.Κ.Ζ.). Όσα από αυτά εγκαταλείπονται σε χώρους που προβλέπονται από το άρθρο 3 του Ν. 1080/80 και το Π.Δ. 116/04 (ΦΕΚ 81 Ά /5-3-04) θεωρούνται εγκαταλελειμμένα, επικολλάται ειδικό αυτοκόλλητο από την αρμόδια υπηρεσία του Δήμου και μεταφέρονται σε 45 ημέρες στα Συστήματα Διαχείρισης Οχημάτων Τέλους Κύκλους Ζωής.
Σε περίπτωση εγκατάλειψης οχημάτων επιβάλλεται πρόστιμο πέρα από τη διαδικασία των προστίμων και των εξόδων που προβλέπει ο Νόμος για τη μεταφορά στα Συστήματα Διαχείρισης Οχημάτων Τέλους Κύκλους Ζωής.
  Άρθρο 18: Υποχρεώσεις κατόχων οχημάτων 

18.1 Οι υπεύθυνοι των οχημάτων ιδιωτικής ή δημόσιας χρήσης υποχρεούνται να απομακρύνουν τα οχήματα τους, την ημέρα και για τις ώρες που θα τους ενημερώνει η Υπηρεσία Καθαριότητας ότι πρόκειται να κάνει καθαριότητα της οδού (πλύσιμο, σάρωση κλπ). Η ενημέρωση αυτή θα γίνεται υποχρεωτικά με έναν από τους παρακάτω τρόπους :
Α. Ενημερωτικά σημειώματα στα παρμπρίζ αυτοκινήτων από την προηγούμενη μέρα,
Β. Ενημέρωση από τα Μ.Μ.Ε και την ιστοσελίδα του Δήμου από την προηγούμενη,
Γ. Ενημερωτικές ταμπέλες στην αρχή και το τέλος της οδού που θα καθαριστεί (τοποθέτηση από την προηγούμενη μέρα).
18.2 Απαγορεύεται η στάθμευση (έστω και προσωρινά) οχημάτων στις εισόδους πεζοδρόμων, στις γωνίες δρόμων, καθώς και στις δύο πλευρές στενών οδών με τρόπο που να εμποδίζουν την ελεύθερη προσπέλαση ή ελιγμούς (στρίψιμο κλπ) των απορριμματοφόρων για την προγραμματισμένη αποκομιδή απορριμμάτων. Επίσης απαγορεύεται η στάθμευση (έστω και προσωρινά) οχημάτων με τρόπο που να εμποδίζεται η ελεύθερη μετακίνηση κάδων απορριμμάτων προς ή από το απορριμματοφόρο ακόμα και το πλήρες άνοιγμα του καπακιού των κάδων.
18.3 Η ρύπανση με λάδια κάθε είδους οχημάτων που εγκαταλείπονται στο οδόστρωμα ή σε άλλους κοινόχρηστους χώρους, μπορεί να προκαλέσει ατυχήματα σε πεζούς και τροχοφόρα και αποτελεί παράβαση του παρόντος κανονισμού. Οι ιδιοκτήτες των οχημάτων πρέπει να φροντίζουν για την καλή κατάσταση των οχημάτων τους και σε περίπτωση διαρροής να μεριμνούν για τον καθαρισμό του χώρου. Σε έκτακτες περιπτώσεις, όπως διαρροή μετά από σύγκρουση, οι ιδιοκτήτες των οχημάτων οφείλουν να ειδοποιούν αμέσως την υπηρεσία καθαριότητας.
  Άρθρο 19: Καταστήματα υγειονομικού ενδιαφέροντος 

19.1 Τα απορρίμματα, μικροαπορρίμματα κλπ που προκύπτουν από το σκούπισμα των καταστήματος τους, αλλά και των χώρων που βρίσκονται στο μπροστά απ’ αυτό πεζοδρόμιο, οι υπεύθυνοι υποχρεούνται καθημερινά να τα συγκεντρώνουν μέσα σε ανθεκτικούς, στεγανούς πλαστικούς σάκους, ή πλαστικά δοχεία καλά και στεγανά κλεισμένα (σύμφωνα με την παρ. 8.1) να τα αποθηκεύουν προσωρινά σύμφωνα με το άρθρο 8.4 και να αποφεύγουν την ανεξέλεγκτη ρίψη αυτών στο πεζοδρόμιο, στο οδόστρωμα, ή σε κοινόχρηστους γενικά χώρους. Επίσης, απαιτείται σχολαστική καθαριότητα στους κοινόχρηστους χώρους μπροστά από τα καταστήματα, ιδιαίτερα σε αυτά που εξαιτίας της δραστηριότητας τους (fast food, κ.α.) ρυπαίνουν με λάδια αυτούς τους χώρους.
Σε περίπτωση δε, που προκύπτουν και ζημιές στους κοινόχρηστους χώρους, το κόστος αποκατάστασης του θα βαρύνει τον ιδιοκτήτη του καταστήματος.
19.2 Τα κάθε είδους καταστήματα υγειονομικού ενδιαφέροντος, στα οποία παρατηρείται μεγάλη παραγωγή κάθε μορφής απορριμμάτων (οργανικών ουσιών, συσκευασιών κ.τ.λ.) και ιδιαίτερα τα κρεοπωλεία, πτηνοτροφεία, ιχθυοπωλεία, οφείλουν να συσκευάζουν σε ειδικούς σάκους τα ευπαθή και δύσοσμα απόβλητα (κρέατα, κόκαλα, ψάρια, υπολείμματα τροφών, κ.τ.λ.), να κλείνουν καλά τις σακούλες και να τα τοποθετηθούν μέσα στα Μέσα Μηχανικής Αποκομιδής.
19.3 Προκειμένου για απορρίμματα κουζίνας εστιατορίων, μαγειρείων, ιδρυμάτων, fast food κ.λπ., αυτά πριν τοποθετηθούν στους παραπάνω σάκους πρέπει να έχουν στραγγιστεί επιμελώς και σε καμία περίπτωση να μην σύρονται επί του οδοστρώματος προκαλώντας ρύπους.
19.4 Κάθε επιχείρηση πρέπει να έχει επαρκή αριθμό δοχείων απορριμμάτων σύμφωνα με την ποσότητα των απορριμμάτων που παράγει και να φροντίζει για την καθημερινή απομάκρυνση τους. Τα δοχεία αυτά πρέπει να τοποθετούνται κοντά στα σημεία παραγωγής απορριμμάτων. Οι καταστηματάρχες πρέπει να διατηρούν τα απορρίμματα που παράγονται κατά τις ώρες εργασίας εντός των καταστημάτων τους και να τα μεταφέρουν μέσα σε πλαστικούς σάκους κατά το κλείσιμο της αγοράς και να τα τοποθετούν εντός των κάδων απορριμμάτων, για την αποκομιδή τους από την Υπηρεσία Καθαριότητας του Δήμου.
19.5 Οι υπεύθυνοι των κάθε είδους καταστημάτων υγειονομικού ενδιαφέροντος, πρέπει με συχνότητα τουλάχιστον κάθε τρεις (3) ώρες μέσα στο ωράριο της καθημερινής λειτουργίας των καταστημάτων τους, να φροντίζουν για την καθαριότητα του κοινόχρηστου χώρου που βρίσκεται μπροστά από αυτά και είναι ευρύτερου περιγράμματος που θα απέχει τουλάχιστον 10 μέτρα από το περίγραμμα του χώρου που έχουν νοικιάσει για τοποθέτηση τραπεζοκαθισμάτων. Ομοίως δε και των χώρων που μπορεί να βρίσκονται έξω από τα παραπάνω όρια αλλά είναι κοντά σ’ αυτούς και έχουν συσσώρευση απορριμμάτων που προέρχονται προφανώς από την δραστηριότητά τους.
19.6 Επίσης οι υπεύθυνοι των κάθε είδους καταστημάτων υποχρεούνται πάνω σ’ όλα τα χαρτιά περιτυλίγματος, τις σακούλες κλπ υλικά συσκευασίας των πωλούμενων προϊόντων, να αναγράφουν σε διάφορα σημεία ευανάγνωστο μήνυμα προς τον καταναλωτή που θα τον προτρέπουν να διατηρεί την πόλη καθαρή και να του υποδεικνύουν όλα τα άχρηστα υλικά που θα προκύψουν μετά την κατανάλωση των συγκεκριμένων προϊόντων να πεταχτούν μόνο στα καλαθάκια μικροαπορριμμάτων
(ή να ανακυκλωθούν, αν ανακυκλώνονται και εφόσον εφαρμόζεται η ανακύκλωση).
19.7 Απαγορεύεται να διοχετεύονται στα δίκτυα απορροής όμβριων μαγειρικά έλαια και λίπη από καταστήματα εστίασης και γενικά κάθε είδους υγρά απόβλητα, που μπορεί να προκαλέσουν ρύπανση του περιβάλλοντος.
19.8. Ιδιώτες ή επιχειρήσεις, που διατηρούν δικά τους μέσα προσωρινής αποθήκευσης απορριμμάτων (κάδους, συμπιεστές, καλάθια κ.λ.π.), τα οποία βρίσκονται σε κοινόχρηστους ή ιδιωτικούς ακάλυπτους χώρους, οφείλουν να τα διατηρούν καθαρά και να προστατεύουν το περιβάλλον από κινδύνους διαρροής ή διασποράς αποβλήτων.
Άρθρο 20: Καθαριότητα αγορών και λαϊκών αγορών
20.1 Οι αδειούχοι πωλητές και έμποροι στις αγορές που λειτουργούν στον Δήμο (στεγασμένες ή μη, λαϊκές κλπ) οφείλουν να διατηρούν τον χώρο που καταλαμβάνουν κατά την άσκηση της δραστηριότητας τους καθώς και τους γύρω απ’ αυτόν χώρους πάντοτε καθαρούς από όλα τα απορρίμματα που δημιουργούνται από την δραστηριότητας τους. Αυτά πρέπει να συλλέγονται σε γερούς και ανθεκτικούς σάκους, δεμένους καλά και μόνιμα ώστε να αποφεύγεται η διαρροή του περιεχομένου τους, σύμφωνα με τα προβλεπόμενα του άρθρου 8, παρ.1 και 2, που θα προμηθεύονται με δικά τους έξοδα και τους οποίους θα αποθηκεύουν προσωρινά μόνο στα όρια του χώρου που δικαιούνται να καταλαμβάνουν κατά την άσκηση της δραστηριότητας τους. Επίσης υποχρεούνται μετά το πέρας των εργασιών τους να τακτοποιούν, μαζεύουν και απομακρύνουν όλα τα αντικείμενα που χρησιμοποιούν στην εργασία τους (καφάσια, τελάρα, σίδερα, πάγκοι πώλησης καθώς και τα υποπροϊόντα που προκύπτουν από την δραστηριότητας τους) μέσα στο προκαθορισμένο νόμιμο ωράριο λειτουργίας της δραστηριότητας τους.
20.2 Απαγορεύεται σε όλους τους παραπάνω να κάνουν χρήση των χώρων των λαϊκών αγορών (συμπεριλαμβάνεται η φορτοεκφόρτωση τελάρων κλπ) σε μέρες και ώρες που δεν επιτρέπεται (βάσει σχετικής απόφασης της Δημοτικής Αρχής) η λειτουργίας τους. Σε περίπτωση μη συμμόρφωσης, πέρα από το κάτωθι πρόστιμο, εφόσον η παράβαση αυτή εμφανιστεί τρίτη φορά μέσα σε έναν χρόνο, ο Δήμος Νέας Ζίχνης θα προβαίνει στην ανάκληση της άδειας λειτουργίας για ορισμένο χρονικό διάστημα ή οριστικά.
20.3 Τα χαρτοκιβώτια θα συγκεντρώνονται όλα μαζί σπασμένα και απαλλαγμένα από άλλα υλικά και θα μεταφέρονται σε σημείο που θα υποδεικνύεται από την Υπηρεσία Καθαριότητας
20.4 Στην περίπτωση των νερών που προέρχονται από την τήξη του πάγου που χρησιμοποιείται για την συντήρηση των νωπών αλιευμάτων, αυτά θα πρέπει να διοχετεύονται με ειδικό σωλήνα σε ειδική δεξαμενή ή δοχείο, ικανού όγκου, που προορίζονται για το συγκεκριμένο σκοπό και να απομακρύνονται από το χώρο της λαϊκής με ευθύνη του πωλητή. Επίσης, ο πωλητής θα πρέπει να φροντίζει ώστε τα υπόλοιπα καθαρισμού των ψαριών να μην πέφτουν στο οδόστρωμα.
Γενικά οι έμποροι και οι παραγωγοί των λαϊκών αγορών οφείλουν να μη παρακωλύουν, αλλά να διευκολύνουν τις Υπηρεσίες Καθαριότητας στην αποκομιδή των απορριμμάτων και τον γενικό καθαρισμό των λαϊκών αγορών συμμορφούμενοι με τις υποδείξεις των εξουσιοδοτημένων οργάνων του Δήμου.
Άρθρο 21: Καθαριότητα ιδιωτικών οικοπέδων και χώρων
21.1 Σύμφωνα με το ν. 3852/10 άρθρο 94 πα. 1.26 « Η μέριμνα, σύμφωνα με τις ισχύουσες πυροσβεστικές διατάξεις, για την τήρηση των υποχρεώσεων καθαρισμού, από τους ιδιοκτήτες, νομείς, και επικαρπωτές, των οικοπεδικών και λοιπών ακάλυπτων χώρων, που βρίσκονται εντός πόλεων, κωμοπόλεων και οικισμών και σε απόσταση μέχρι 100 μέτρων από τα όριά τους, καθώς και η υποχρέωση αυτεπάγγελτου καθαρισμού από τους δήμους, σε περίπτωση μη συμμόρφωσης των υπόχρεων. Σε βάρος εκείνων που δεν συμμορφώνονται επιβάλλεται πρόστιμο πενήντα (50) λεπτών, ανά τετραγωνικό μέτρο του οικείου χώρου, το οποίο και αποτελεί έσοδο του οικείου δήμου, βεβαιούται εις βάρος τους η ισόποση σχετική δαπάνη του δήμου προς καθαρισμό και υποβάλλεται μήνυση για το αδίκημα του άρθρου 433 του Ποινικού Κώδικα.»
21.2 Όλες οι ιδιοκτησίες, κατοικημένες ή μη, οφείλουν να διατηρούνται καθαρές με ευθύνη των κατά περίπτωση υπευθύνων. Ειδικότερα ιδιωτικά ή δημόσια κτίσματα που δεν κατοικούνται δεν πρέπει να χρησιμοποιούνται ως αποθήκες άχρηστων υλικών. Τα παραπάνω πρέπει να καθαρίζονται από τα άχρηστα ή άλλα αντικείμενα και να διατηρούνται κλειστά ώστε να μην αποτελούν εστίες συγκέντρωσης τρωκτικών, ζωών ή εντόμων. Για το σκοπό αυτό οι υπεύθυνοι πρέπει να μεριμνούν για την ασφαλή φύλαξη των ιδιοκτησιών τους (περίφραξη ακάλυπτων, επαρκής ασφάλεια ακάλυπτων, επαρκής ασφάλεια εισόδων, παραθύρων, φεγγιτών, φωταγωγών κτλ).
21.3 Οι κοινόχρηστοι χώροι πολυκατοικιών, εργοστασίων και επιχειρήσεων (στοές, πρασιές, αύλειοι χώροι) στεγασμένοι ή μη, πρέπει να διατηρούνται καθαροί με την φροντίδα των υπευθύνων και με κάθε πρόσφορο μέσο, ακόμη και αν τα απορρίμματα προέρχονται από τρίτους.
Αν οι υπεύθυνοι εξακολουθούν να αδιαφορούν, ο Δήμος μπορεί να παρέμβει καθαρίζοντας τους ανωτέρω χώρους ύστερα όμως από σχετική προειδοποίηση της Δ/νσης Υγιεινής της Περιφέρειας και εντολή Εισαγγελέα και να καταλογίσει τα έξοδα καθαρισμού του χώρου.
Τα πρόστιμα σε περίπτωση συνιδιοκτησίας επιβάλλονται ανάλογα του ποσοστού ιδιοκτησίας.
  Άρθρο 22: Υπαίθριο και στάσιμο εμπόριο 

22.1 Μικροπωλητές – Καντίνες - Περίπτερα: Οι μικροπωλητές, οι ιδιοκτήτες και εκμεταλλευτές περιπτέρων και οι ιδιοκτήτες καντινών, που ασκούν τις δραστηριότητες τους εντός των ορίων ευθύνης του Δήμου, ανεξάρτητα από τον φορέα που τους έχει χορηγήσει την άδεια ασκήσεως του επαγγέλματος και την άδεια κατάληψης κοινόχρηστου χώρου οφείλουν:
Α. Να τηρούν τον χώρο γύρω από τον πάγκο, την καντίνα ή το περίπτερο τους καθαρό.
Β. Οι μικροπωλητές να αποσύρουν τους πάγκους, τις καντίνες και κάθε πρόσθετη κατασκευή από το χώρο εργασίας, μετά τη λήξη της λειτουργίας της επιχείρησης, ώστε να είναι δυνατός ο γενικός καθαρισμός της περιοχής και να μην μετατρέπονται οι χώροι αυτοί σε εστίες μόλυνσης.
Γ. Να διαθέτουν ειδικό μέσο ή μέσα, ανάλογα με τις ανάγκες, για την προσωρινή αποθήκευση μικροαπορριμμάτων για τους ίδιους και τους πελάτες τους. Τα μέσα αυτά θα πρέπει να διατηρούνται καθαρά με ευθύνη των υπευθύνων τους.
Δ. Να μην εναποθέτουν στους κοινόχρηστους χώρους υπολείμματα προϊόντων, άδειες συσκευασίες και άλλα είδη που δυσχεραίνουν τον γενικό καθαρισμό, την κίνηση των πολιτών και των μέσων καθαριότητας. Τα απορρίμματα και οι άδειες συσκευασίες θα οδηγούνται με ιδία ευθύνη στο πλησιέστερα μέσο προσωρινής αποθήκευσης του Δήμου.
Άρθρο 23: Μεταφορά και φορτοεκφόρτωση αντικειμένων
23.1 Όλα τα φορτηγά αυτοκίνητα και γενικά τα μεταφορικά μέσα που μεταφέρουν χώμα, άμμο, ασβέστη, σκυρόδεμα, ή γενικά υγρό ή ξηρό φορτίο, πρέπει να  έχουν το φορτίο τους πλήρως καλυμμένο με μουσαμά ή άλλο κατάλληλο μέσο προστασίας ώστε να αποκλείονται κίνδυνοι διαρροής ή διασποράς αυτού και να μεριμνούν ώστε να μην υπάρχει υπερφόρτωση τους που θα μπορούσε να οδηγήσει σε υπερχείλιση και ρύπανση της πόλης.
23.2 Όλα τα παραπάνω φορτηγά αυτοκίνητα που είναι πιθανόν να προκαλέσουν ρύπανση στους κοινόχρηστους χώρους όπου σταθμεύουν (π.χ. κατά την εκκίνηση τους) υποχρεούνται να μεριμνούν για την αποτροπή της ρύπανσης του οδοστρώματος.
23.3 Τα οποιασδήποτε μορφής απορρίμματα που παράγονται κατά την φορτοεκφόρτωση εμπορευμάτων πρέπει να περισυλλέγονται αμέσως από τους υπευθύνους (μεταφορέας και υπεύθυνος του καταστήματος ή της επιχείρησης) μετά το τέλος κάθε εργασίας, Στην περίπτωση αμέλειας η καθαριότητα διεξάγεται από την Υπηρεσία Καθαριότητας του Δήμου και τα έξοδα καθαρισμού, όπως αυτά θα προκύπτουν κάθε φορά θα καταλογίζονται στους υπευθύνους.
23.4. Απαγορεύεται φορτηγά Ι.Χ. ή Δ.Χ. να αδειάζουν όλων των ειδών τα απορρίμματα σε δρόμους, πλατείες, οικόπεδα , ποταμούς, ρέματα και άλλους κοινόχρηστους χώρους.
  Άρθρο 24: Διέλευση αγροτικών οχημάτων 

Οι υπεύθυνοι αγροτικών οχημάτων που κινούνται εκτός δακτυλίου πόλης ή στα Τοπικά Διαμερίσματα, με φορτίο ή όχι που μεταφέρουν διάφορα αγροτικά προϊόντα θα πρέπει να λαμβάνουν τα κατάλληλα μέτρα προστασίας για την αποτροπή ρύπανσης του οδοστρώματος από ή με αιτία τα μεταφερόμενα προϊόντα τους ή από χώματα και λάσπες που μεταφέρονται από τους τροχούς και τα παρελκόμενα των αγροτικών οχημάτων.
  Άρθρο 25: Φθορά φυτών 

25.1 Απαγορεύεται η κοπή και η κλάδευση δένδρων που βρίσκονται στις δενδροστοιχίες, σε πάρκα και παρτέρια ή άλλους κοινόχρηστους χώρους χωρίς να υπάρχει έγγραφη άδεια και καταλογισμός των δαπανών αποκατάστασης από την αρμόδια Υπηρεσία του Δήμου.
Ειδικότερα:
Α. Απαγορεύεται η κοπή δένδρων από ιδιώτες για την εκτέλεση οικοδομικών εργασιών. Εάν υπάρχει ανάγκη κοπής, επειδή αποτελεί μη αναστρέψιμη βλάβη κατά του Δημοσίου συμφέροντος, πρέπει αυτή να εντοπίζεται και να δηλώνεται εγγράφως νωρίτερα από την έναρξη των εργασιών ώστε να υπάρξει χρόνος για να εκδοθεί άδεια και να καταλογιστούν οι δαπάνες αποκατάστασης.
Β. Όταν γίνονται εργασίες από Κοινωφελείς Οργανισμούς και τους αναδόχους τους ή από ιδιώτες και απαιτείται να καταστραφούν μερικώς ή ολικώς χώροι πρασίνου ή δενδροστοιχίες οφείλουν να ενημερώσουν το Τμήμα Περιβάλλοντος πριν την έναρξη των εργασιών και να τους αποκαταστήσουν με δική τους ευθύνη και δαπάνες κατόπιν συνεννοήσεως με το Τμήμα Περιβάλλοντος, αμέσως μετά το πέρας των εργασιών. Σε αντίθετη περίπτωση ισχύουν τα αναφερόμενα στο Άρθρο 14.6
Γ. Σε περίπτωση φθοράς δένδρων από ατυχήματα με οχήματα, ιδιωτικής ή δημόσιας χρήσης, θα γίνεται καταλογισμός δαπανών σύμφωνα με τα αναφερόμενα στο Άρθρο 14.6.25.2 Τα πρόστιμα για τις παραπάνω περιπτώσεις της παραγράφου 25.1 καθορίζονται με κριτήρια που αφορούν στα είδη, τις ιδιαιτερότητες και τις απαιτήσεις συντήρησης των ειδών, ως ζωντανοί οργανισμοί και ισχύουν ανά τεμάχιο. Οι κατηγορίες προστίμων για την κοπή βασίζονται στη μέτρηση της περιμέτρου κορμού σε ύψος 1,30μ. από τη βάση του δένδρου (περίμετρος στηθαίου ύψους).
  Άρθρο 26: Ζώα συντροφιάς και λοιπά οικόσιτα 

26.1. Απαγορεύεται η είσοδος κατοικίδιων ζώων σε κοινόχρηστους χώρους, όπου υπάρχει ειδική σήμανση.
26.2. Οι ιδιοκτήτες ή οι συνοδοί κατοικίδιων ζώων είναι υποχρεωμένοι να καθαρίζουν άμεσα τα περιττώματα και τις ακαθαρσίες των ζώων τους όταν από αυτά ρυπαίνονται κοινόχρηστοι χώροι και ιδιαίτερα όταν πρόκειται για παιδική χαρά ή άλλο κοινόχρηστο χώρο που φιλοξενεί παιδιά, αυλές ή εισόδους σχολείων, βρεφονηπιακών σταθμών, προαύλια εκκλησιών ή δημόσια κτίρια και αρχαιολογικούς χώρους.
 Άρθρο 27: Βοσκή Ζώων 

Απαγορεύεται η βοσκή ζωών εντός κατοικημένων περιοχών της πόλης και των Τοπικών Διαμερισμάτων όπως σε οικόπεδα, άλση και γενικά σε χώρους όπου ζει ανθρώπινος πληθυσμός.
 Άρθρο 28: Διαχείριση και τελική διάθεση αμιάντου 

28.1 Απαγορεύεται η ανεξέλεγκτη διάθεση μπαζών και υλικών που προέρχονται από τις εργασίες αφαίρεσης, κατεδάφισης, επισκευών και συντήρησης αμιαντούχων υλικών .
Πέραν του προστίμου που θα τεθεί για την συγκεκριμένη παράβαση από το Δημοτικό Συμβούλιο, ο παραβάτης υποχρεούται στην απομάκρυνση και ασφαλή μεταφορά και διάθεση των αμιαντούχων υλικών μέσω εταιρειών που κατέχουν σχετική άδεια μεταφοράς προς νομίμους λειτουργούντος χώρους απόθεσης αμιάντου ή επικίνδυνων αποβλήτων.
28.2 Πριν την έναρξη των εργασιών κατεδάφισης ή συντήρησης, οι εργοδότες οφείλουν να καταρτίζουν σχέδιο εργασίας, να λαμβάνουν όλα τα μέτρα υγιεινής και ασφαλείας σε εφαρμογή των διατάξεων του Π.Δ 212/2006 ( ΦΕΚ 212/Α/9-10-2006) και της οδηγίας 2003/18/ΕΚ. Τα αμιαντούχα υλικά θα πρέπει να αφαιρούνται από κτίρια και εγκαταστάσεις υπό ελεγχόμενες συνθήκες και στη συνέχεια να συλλέγονται, να αποθηκεύονται και να απορρίπτονται ως επικίνδυνα απόβλητα (Κ.Υ.Α. 8668/2007 «Έγκριση Εθνικού Σχεδιασμού Διαχείρισης Επικίνδυνων Αποβλήτων (ΕΣΔΕΑ)» (ΦΕΚ 287Β/2/3/07).
ΚΕΦΑΛΑΙΟ Ε : ΚΑΝΟΝΙΣΜΟΣ ΕΚΤΕΛΕΣΗΣ ΟΙΚΟΔΟΜΙΚΩΝ ΕΡΓΑΣΙΩΝ ΚΑΙ ΕΡΓΑΣΙΩΝ ΟΡΓΑΝΙΣΜΩΝ ΚΟΙΝΗΣ ΩΦΕΛΕΙΑΣ
Άρθρο 29: Καθαριότητα κατά την εκτέλεση οικοδομικών εργασιών και εργασιών κοινωφελών οργανισμών
29.1 Το κεφάλαιο αυτό αφορά κάθε είδους οικοδομικές εργασίες που εκτελούνται από ιδιώτες ή φορείς του δημοσίου (ανέγερση νέων οικοδομών, προσθήκες, επισκευές, ανακαινίσεις, κατεδαφίσεις, λοιπές οικοδομικές εργασίες), καθώς και κάθε εργασία που πραγματοποιείται από οργανισμούς κοινής ωφέλειας ή εργολάβους δημοσίων και δημοτικών έργων, που εκτελούνται σε κοινόχρηστους χώρους στα διοικητικά όρια του Δήμου.
29.2 Σε κάθε περίπτωση οι υπεύθυνοι των έργων οφείλουν να τηρούν όλα τα μέτρα υγιεινής και ασφάλειας των εργαζομένων και διερχομένων καθώς και τα μέτρα ασφαλείας των οχημάτων, να μην παρακωλύουν την κυκλοφορία, να μην δημιουργούν προβλήματα στην λειτουργία της πόλης και να λαμβάνουν όλα τα απαραίτητα μέτρα αποφυγής κινδύνου διασποράς ή διαφυγής στον περιβάλλον δομικών και αδρανών υλικών και κάθε είδους αχρήστων αντικειμένων και αποβλήτων.
29.3 Πριν από την έναρξη οικοδομικών εργασιών, οι ιδιοκτήτες ή οι κατασκευαστές ή οι υπόχρεοι ανάλογα, πρέπει να εφοδιάζονται από το Δήμο με άδεια κατάληψης πεζοδρομίου- οδοστρώματος εκπληρώνοντας όλες τις υποχρεώσεις τους που απορρέουν από τις εκάστοτε ισχύουσες αποφάσεις. Στην περίπτωση που δεν πρόκειται να γίνει κατάληψη πεζοδρομίου, θα πρέπει να υποβάλλεται η ανάλογη υπεύθυνη δήλωση.
29.4 Ο χώρος που εκτελούνται οι οικοδομικές εργασίες θα πρέπει να είναι περιφραγμένος. Σε περίπτωση καταλήψεως πεζοδρομίου ή οδοστρώματος πρέπει να λαμβάνονται μέτρα για  την προστασία των πεζών και των οχημάτων. Τα αδρανή υλικά που βρίσκονται επί του πεζοδρομίου πρέπει να εγκιβωτίζονται με μέσα προστασίας (μαδέρια, τσιμεντόλιθους, σάκους κλπ) για την αποφυγή της διασποράς τους από νερά είτε από οποιαδήποτε άλλη αιτία.
Ελαφρά υλικά που παρασύρονται από τον αέρα (άμμος, μαρμαρόσκονη, μπάζα κλπ) θα πρέπει να καταβρέχονται συχνά, ώστε να μην παρασύρονται, το ίδιο ισχύει και κατά την διάρκεια κατεδαφίσεων ή εκσκαφών.
Τα στερεά κινητά υλικά που χρησιμοποιούνται κατά την εκτέλεση των οικοδομικών εργασιών πρέπει να είναι κατά τρόπο ασφαλή στερεωμένα για την πρόληψη ατυχήματος, τα δε περιφράγματα για τον ίδιο λόγο πρέπει να είναι πλήρη και ασφαλή. Για τους ίδιους λόγους επιβάλλεται η σήμανση με σχετικές ανακλαστικές πινακίδες και η τοποθέτηση ασπροκόκκινης ταινίας όταν καταλαμβάνεται μέρος οδοστρώματος η δε σήμανση κατά την νύχτα πρέπει να είναι φωτεινή.
29.5 Σε περίπτωση εκτέλεσης εργασιών από οργανισμούς κοινής ωφέλειας (Ο.Τ.Ε, Δ.Ε.Η, Δ.Ε.Υ.Α.Π κλπ) για συντήρηση, επισκευή δικτύου ή νέων παροχών, επιβάλλεται τήρηση των διατάξεων που προβλέπονται από τους Νόμους «περί εκτέλεσης Δημοσίων Έργων» (σημάνσεις κλπ) καθώς και τις διατάξεις του Γενικού Οικοδομικού Κανονισμού και του Κώδικα Οδικής Κυκλοφορίας.
29.6  Σε καμία περίπτωση δεν θα αποτίθενται, ούτε και προσωρινά, προϊόντα εκσκαφής στους δρόμους, αλλά θα φορτώνονται και θα απομακρύνονται ταυτόχρονα με την εκσκαφή. Επίσης τα υλικά θα προσκομίζονται στον τόπο του έργου όταν χρειάζονται, όχι νωρίτερα. Επίσης έξω από την περίφραξη του έργου θα τηρείται σχολαστική καθαριότητα από χώματα, λάσπες και μικροαπορρίμματα, με όποια μέσα κριθούν απαραίτητα για την επίτευξη αυτού του σκοπού (π.χ. σκούπισμα, πλύσιμο κλπ) και με στόχο την αποφυγή, έστω και στιγμιαίας ρύπανσης της γύρω περιοχής αλλά και της μεταφοράς ρύπων (κυρίως λάσπες και σκόνες από τα διερχόμενα οχήματα) στην υπόλοιπη πόλη.
Τέλος για την αποφυγή διασκορπισμού υλικών ευρισκομένων εντός της περίφραξης θα τηρούνται οι διαδικασίες που προβλέπονται στην παράγραφο 29.4 του ιδίου άρθρου.
29.7 Μετά την αποπεράτωση του έργου θα πρέπει άμεσα να γίνεται απομάκρυνση όλων των προϊόντων εκσκαφής και των υπολοίπων άχρηστων υλικών και να επαναφέρονται τα πράγματα στην αρχική τους κατάσταση. Κατόπιν θα πρέπει να γίνεται σχολαστική καθαριότητα σε όλη την περιοχή που αυτό καλύπτει και επηρεάζει.
ΚΕΦΑΛΑΙΟ ΣΤ ΄ : ΥΓΡΑ ΑΠΟΒΛΗΤΑ
Άρθρο 30 Ρύπανση Περιβάλλοντος από Υγρά Απόβλητα
Αστικά Λύματα
30.1. Βάσει του Κτηριοδομικού Κανονισμού (ΦΕΚ 59/Δ/3-2-89): Απαγορεύεται η παροχέτευση σε δρόμους, αγωγούς ομβρίων του Δήμου (άρ. 26 παρ. 3.5, 3.7, 4.1, 4.2, 4.3) ή σε άλλους κοινόχρηστους χώρους ή σε άλλους ανοιχτούς ιδιωτικούς χώρους, αποβλήτων από βόθρους, πλυντήρια, κουζίνες, αποσκληρυντές, πισίνες και γενικά από οποιονδήποτε χώρο ή εξαιτίας οποιασδήποτε εργασίας εκτός των περιπτώσεων της συνήθους καθαριότητας πεζοδρομίων, βεραντών, κλπ.
30.2. Παράβαση θεωρείται και η αμέλεια εκκένωσης του βόθρου ή η πλημμελής συντήρηση του που έχουν ως αποτέλεσμα τη διαρροή βοθρολυμάτων στους δρόμους και στα φρεάτια ομβρίων. Στην περίπτωση ενοικιασμένων ακινήτων κυρίως υπεύθυνος για τις παραβάσεις που περιγράφονται στο παρόν άρθρο είναι ο μισθωτής του ακινήτου αλλά η ευθύνη μπορεί να βαρύνει και τον ιδιοκτήτη.
30.3. Απαγορεύεται η απόρριψη βοθρολυμάτων από εταιρείες καθαρισμού βόθρων σε ρέματα, κανάλια και άλλους κοινόχρηστους χώρους.
ΚΕΦΑΛΑΙΟ Ζ΄ : ΕΠΙΛΥΣΗ ΔΙΑΦΟΡΩΝ
 Άρθρο 31: Όργανο Επίλυσης Διαφορών 

Κατά των επιβαλλομένων χρηματικών προστίμων και λοιπών διοικητικών ποινών του παρόντος Κανονισμού επιτρέπεται η  άσκηση των προβλεπομένων από τον Κώδικα Διοικητικής Δικονομίας ενδίκων μέσων και βοηθημάτων, με αίτημα συμβιβαστικής επίλυσης της διαφοράς ενώπιον της οριζόμενης από το άρθρο 7 παράγραφος 8 του Ν. 2307/1995 Επιτροπής Συμβιβαστικής Επίλυσης Διαφορών του Δήμου εντός 10 ημερών από την επιβολή του προστίμου.
ΒΑΣΙΚΟ ΝΟΜΙΚΟ ΘΕΣΜΙΚΟ ΠΛΑΙΣΙΟ ΑΝΑΦΟΡΙΚΑ ΜΕ ΤΟΝ ΠΑΡΟΝΤΑ ΚΑΝΟΝΙΣΜΟ
- Υπ. αριθ. Η.Π. 50910/2727/16-12-2003 Κ.Υ.Α. «Μέτρα και Όροι για τη διαχείριση Στερεών Αποβλήτων. Εθνικός και Περιφερειακός Σχεδιασμός Διαχείρισης.»
- Υπ. αριθ. Η.Π.13588/725/2006 Κ.Υ.Α. «Μέτρα όροι και περιορισμοί για τη διαχείριση επικίνδυνων αποβλήτων σε συμμόρφωση με τις διατάξεις της οδηγίας 91/689/ΕΟΚ «για τα επικίνδυνα απόβλητα» του Συμβουλίου της 12ης Δεκεμβρίου 1991».(Φ.Ε.Κ. 383 Β/28/03/06).
- Κ.Υ.Α. Η.Π. 37591/2031/2003 «Μέτρα και όροι για τη διαχείριση ιατρικών αποβλήτων από υγειονομικές μονάδες».
- Ν. 2939/2001 (Φ.Ε.Κ. Α’ 179/2001) «Συσκευασίες και εναλλακτική διαχείριση των συσκευών και άλλων προϊόντων. Ίδρυση Εναλλακτικού Οργανισμού Διαχείρισης Συσκευασιών και άλλων προϊόντων και άλλες διατάξεις (Ε.Ο.Ε.Δ.Σ.Α.Π.)».
- Ν.3852/10 (ΦΕΚ 87 Α΄ «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης»
- Ν.3463/06 (ΦΕΚ Α’ 114/2006) Νέος Δημοτικός και Κοινοτικός Κώδικας
- Ν.1892/1990 (Φ.Ε.Κ. Α’ 101/31-07-90) άρθρο 18 «Φύλαξη δημοτικών και κοινοτικών χώρων απορριμμάτων».
- Ν. 2946/2001 (Φ.Ε.Κ. Α΄ 224/8-10-01) «Υπαίθρια Διαφήμιση, Συμπολιτείες Δήμων και Κοινοτήτων και άλλες διατάξεις»
- ΠΔ 116/2004, «Μέτρα, όροι και πρόγραμμα για την εναλλακτική διαχείριση των οχημάτων στο τέλος του κύκλου ζωής τους, των χρησιμοποιημένων ανταλλακτικών τους και των απενεργοποιημένων καταλυτικών μετατροπέων σε συμμόρφωση με τις διατάξεις της οδηγίας 2000/53/ΕΚ «για τα οχήματα στο τέλος του κύκλου ζωής τους» του Συμβουλίου της 18ης Σεπτεμβρίου 2000» (ΦΕΚ 81/5-3-2004) ΠΔ 212/2006, «Προστασία των εργαζομένων που εκτίθενται σε αμίαντο κατά την εργασία, σε συμμόρφωση με την οδηγία 83/477/ΕΟΚ του Συμβουλίου», όπως αυτή τροποποιήθηκε με την οδηγία 91/382/ΕΟΚ του Συμβουλίου και την οδηγία 2003/18/ΕΚ του Ευρωπαϊκού Κοινοβουλίου και Συμβουλίου
- Υπ. αριθμ. 8668/2007 Κ.Υ.Α «Έγκριση Εθνικού Σχεδιασμού Διαχείρισης Επικίνδυνων Αποβλήτων (ΕΣΔΕΑ)» ΦΕΚ Β’ 287/2-3-07
- Αστυνομική διάταξη 1023/2/37/96 «Μέτρα ευταξίας και ευκοσμίας»
- Ν 3170/2003 (Φ.Ε.Κ. Α 191/03) «Ζώα συντροφιάς, αδέσποτα ζώα συντροφιάς και άλλες διατάξεις»
Με βάση το ισχύον θεσμικό πλαίσιο όπως ισχύει καταρτίστηκε ο παρόν κανονισμός καθαριότητας ο οποίος δεν θίγει τις γενικές διατάξεις της σχετικής νομοθεσίας, τις υγειονομικές διατάξεις, τις αστυνομικές και άλλες ειδικές διατάξεις της κείμενης νομοθεσίας και αποσκοπεί στην οριοθέτηση των δικαιωμάτων και των υποχρεώσεων των πολιτών σε θέματα Καθαριότητας και Προστασίας του Περιβάλλοντος.»
 Άρθρο 32: Πρόστιμα 

   Το ύψος των προστίμων για κάθε παράβαση των άρθρων του κανονισμού παρατίθεται στον ακόλουθο πίνακα: 

	Α.Α
	ΑΡΘΡΑ ΚΑΝΟΝΙΣΜΟΥ
	ΠΟΣΟ ΣΕ ΕΥΡΩ

	1
	-Κεφάλαιο Γ- Υποχρεώσεις κατοίκων, άρθρα 8.5, 8.6, 8.7-Υποχρεώσεις υπευθύνων για τα εσωτερικά μη ογκώδη δημοτικά (αστικά) απορρίμματα 
	 30,00


	2
	-Κεφάλαιο Γ- Υποχρεώσεις κατοίκων, άρθρα 8.1,8.2,8.3,8.8 -Υποχρεώσεις υπευθύνων για τα εσωτερικά μη ογκώδη δημοτικά (αστικά) απορρίμματα,

-Κεφάλαιο Γ- Υποχρεώσεις κατοίκων, άρθρο 9.2- Υποχρεώσεις υπευθύνων για τα εσωτερικά ογκώδη δημοτικά (αστικά) απορρίμματα 
-Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα14.1,14.2- Αστικός εξοπλισμός-Δημόσια κτίρια-Αγάλματα-Μνημεία και λοιπές διατάξεις σχετικά με την καθαριότητα των εξωτερικών χώρων
	 50,00


	3
	-Κεφάλαιο Γ- Υποχρεώσεις κατοίκων, άρθρο 8.4 Υποχρεώσεις υπευθύνων για τα εσωτερικά μη ογκώδη δημοτικά (αστικά) απορρίμματα
-Κεφάλαιο Γ- Υποχρεώσεις κατοίκων, άρθρα 10.1, 10.2, 10.3 –Προϊόντα κηπευτικών εργασιών
-Κεφάλαιο Γ- Υποχρεώσεις κατοίκων, άρθρα 13.4,13.6- Υποχρεώσεις υπευθύνων σχετικά με την ανακύκλωση

- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα14.3,14.4, 14.6, 14.9- Αστικός εξοπλισμός-Δημόσια κτίρια-Αγάλματα-Μνημεία και λοιπές διατάξεις σχετικά με την καθαριότητα των εξωτερικών χώρων

- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 17- Εγκαταλελειμμένα οχήματα

- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 18.1, 18.2- Υποχρεώσεις κατόχων οχημάτων
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 19.1, 19.4, 19.5, 19.6, 19.7, 19.8- Καταστήματα υγειονομικού ενδιαφέροντος
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 20.1, 20.2, 20.3, 20.4,- Καθαριότητα αγορών και λαϊκών αγορών
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 21.3- Καθαριότητα ιδιωτικών οικοπέδων και χώρων
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 21.3- Καθαριότητα ιδιωτικών οικοπέδων και χώρων
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 21.3- Καθαριότητα ιδιωτικών οικοπέδων και χώρων, άρθρα 22.1Α, 22.1Β, 22.1Γ, 22.1Δ- Υπαίθριο και στάσιμο εμπόριο
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 23.2, 23.3 – Μεταφορά και φορτοεκφόρτωση αντικειμένων 
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 24- Διέλευση αγροτικών οχημάτων
- Κεφάλαιο Δ-Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 26.1, 26.2- Ζώα συντροφιάς και λοιπά οικόσιτα.

	100,00

	4
	- Κεφάλαιο Γ- Υποχρεώσεις κατοίκων, άρθρο 9Β- Υποχρεώσεις υπευθύνων για τα εσωτερικά ογκώδη δημοτικά (αστικά) απορρίμματα
- Κεφάλαιο Γ- Υποχρεώσεις κατοίκων, άρθρο 11.2- Υποχρεώσεις υπευθύνων ειδικών απορριμμάτων

- Κεφάλαιο Γ- Υποχρεώσεις κατοίκων, άρθρα 13.5, 13.8, 13.8.1 - Υποχρεώσεις υπευθύνων σχετικά με την ανακύκλωση
-Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 14.7, 14.8, 14.10 - Αστικός εξοπλισμός-Δημόσια κτίρια-Αγάλματα-Μνημεία και λοιπές διατάξεις σχετικά με την καθαριότητα των εξωτερικών χώρων


-Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 15.1- Χώροι εκδηλώσεων
- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα16.1, 16.2Δ- Υπαίθρια διαφήμιση

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 18.3 Υποχρεώσεις κατόχων οχημάτων

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 19.2, 19.3 – Καταστήματα υγειονομικού ενδιαφέροντος 

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 21.2- Καθαριότητα ιδιωτικών οικοπέδων και χώρων

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 23.1 – Μεταφορά και φορτοεκφόρτωση αντικειμένων

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 27 – Βοσκή ζώων

- Κεφάλαιο Ε- Κανονισμός εκτέλεσης οικοδομικών εργασιών και εργασιών οργανισμών κοινής ωφέλειας, άρθρα 29.3, 29.6- Καθαριότητα κατά την εκτέλεση οικοδομικών εργασιών κοινωφελών οργανισμών 

- Κεφάλαιο ΣΤ- Υγρά απόβλητα, άρθρο 30.2 – Ρύπανση περιβάλλοντος από υγρά απόβλητα 


	200,00

	5
	- Κεφάλαιο Γ- Υποχρεώσεις κατοίκων, άρθρα 11.1, 11.3- Υποχρεώσεις υπευθύνων ειδικών απορριμμάτων
-Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα16.2Β- Υπαίθρια διαφήμιση

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 28.1- Διαχείριση και τελική διάθεση αμιάντου 

	300,00

	- Κεφάλαιο Γ- Υποχρεώσεις κατοίκων, άρθρα 12.4, 12.5 – Ιατρικά απόβλητα
-Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 14.5- Αστικός εξοπλισμός-Δημόσια κτίρια-Αγάλματα-Μνημεία και λοιπές διατάξεις σχετικά με την καθαριότητα των εξωτερικών χώρων
-Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 14.5- Αστικός εξοπλισμός-Δημόσια κτίρια-Αγάλματα-Μνημεία και λοιπές διατάξεις σχετικά με την καθαριότητα των εξωτερικών χώρων
- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 16.2Α, 16.2Γ- Υπαίθρια διαφήμιση

- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρο 23.4 – Μεταφορά και φορτοεκφόρτωση αντικειμένων

-Κεφάλαιο Ε- Κανονισμός εκτέλεσης οικοδομικών εργασιών και εργασιών οργανισμών κοινής ωφέλειας, άρθρα 29.2, 29.4, 29.7- Καθαριότητα κατά την εκτέλεση οικοδομικών εργασιών κοινωφελών οργανισμών 

- Κεφάλαιο ΣΤ- Υγρά απόβλητα, άρθρο 30.1 – Ρύπανση περιβάλλοντος από υγρά απόβλητα


	500,00


	7
	- Κεφάλαιο Δ- Άλλες διατάξεις που αφορούν την καθαριότητα εξωτερικών χώρων και την προστασία του περιβάλλοντος, άρθρα 16.1- Υπαίθρια διαφήμιση

	2.000,00

	- Κεφάλαιο ΣΤ- Υγρά απόβλητα, άρθρο 30.3 – Ρύπανση περιβάλλοντος από υγρά απόβλητα
	5.000,00



         Με τις επιμέρους διευκρινήσεις για τα άρθρα 8.7, 8.8, 13.6, 15.1,16.1, 16.2Δ, 20.4 και 25.2
         Μειοψηφούντος του δημοτικού συμβούλου της μείζονος μιεοψηφίας κου Κούτλε Θεόδωρου, ο οποίος δήλωσε «παρών» στην απόφαση αυτή. 
   Αναθέτει στον κ. Δήμαρχο τις παραπέρα ενέργειες.
  Η απόφαση αυτή πήρε αυξ. αριθμ. 132 / 2017.
  Αφού συντάχθηκε και αναγνώσθηκε το πρακτικό αυτό υπογράφεται όπως παρακάτω:    
                        Ο Πρόεδρος του Δ.Σ.                                                                            Τα μέλη 

                                 Τ.Υ.                                                                                               Τ.Υ.        

                Ακριβές απόσπασμα

        Ο Πρόεδρος του Δημοτικού Συμβουλίου

                                 Πολυμέρης  Παναγιώτης






